Абдуқаюм Йўлдош. Ёлғон ва ҳақиқат (ҳикоя) | www.ziyouz.uz\nБош саҳифа Ўзбек насри онлайн антологиясиАбдуқаюм Йўлдош (1962)Абдуқаюм Йўлдош. Ёлғон ва ҳақиқат (ҳикоя)\nАбдуқаюм Йўлдош. Ёлғон ва ҳақиқат (ҳикоя)\nЎзбековуллик Райимберди чўлоқнинг кенжа ўғли Ғозиқул ўқишни битирганидан сўнг шаҳарда қолиб кетди.\nВаҳоланки, Ўзбековулда ота-онанинг охир-оқибат кенжа ўғил билан яшаши расм бўлганди.\nРайимберди чолнинг ҳам кўнглида шундай ният бор эди. Шу боис ота катта ўғилларининг ҳар бири алоҳида уй-жой қуриб олишига қўлидан келганча кўмаклашди.\nҒозиқул ўқиб юрган чоғлари шаҳарга олифталарча кийиниб, қишлоқни босган таппи исидан бурнини жийириб бўлса ҳамки, онда-сонда келиб турарди.\nЙигит салгина мақтанишни хуш кўрарди.\nЎқиши борасида ҳам тенгдошларига ёинки ўзидан кичик ёшдагиларга алланечук мароқланиб, лаззатланиб ҳикоя қилишни бопларди:\nДарс деганларини тешиб қўйганман! дерди гапга бийрон талаба одатда дарров жўшиб кетиб. Домлалар ҳам буни яхши билади. Шунинг учун баҳоларимни автомат қўйиб қўяверишади.\nТабиийки, ёшлар бор жойда гап айланиб қизларга келиб тақалади-да.\nҒозиқул бу соҳада ҳам суяги йўқлигини пеш қилишни бопларди.\nТўрттаси билан юраман, дерди у суҳбатдошларининг бурнига тўрт панжасини уриб юборгудай тақаб. Ҳаммасининг фигураси даҳшат!\nБиронтасига уйланасизми? деб сўрарди илоннинг тилидай ингичка бўйин тақиб олган шаҳарлик талабанинг оғиз кўпиртиришларига маҳлиё бўлиб қолган собиқ синфдошлардан бири гапдон тенгдошини “сен”лашга истиҳола қилиб.\nАна шунда Ғозиқул деганлари лабларини ғалати буриштириб-қийшайтириб, қошларини чимирар, ўзича ақлли ёки маънодор гап қилмоққа уринар ва бир муддатлик сукунатни ўтказгач, алал-оқибат:\nЙўқ, дерди сохта тантана билан. Уларнинг бариси “Юрсанг майли, лекин тегмаймиз!” деб айтган.\nАлбатта, бу қадар чуқур ҳикматли эътирофнинг мағзини чақишга қишлоқ ёшларининг салоҳияти етмасди. Шу сабаб навбатдаги савол ўртага ташланарди:\nҒозиқул савол бергувчига “Шуни ҳам билмайсанми?” дегандек мазахомуз қарар ва сира эътирозга ўрин қолдирмайдиган оҳангда шартта айтардики:\nБир маза қилиб қолишмоқчи бўлишган-да!\nТалаба бу билан нима демоқчи ё бўлмаса ўша “юрадиган” қизлар нимани бир маза қилишмоқчи буни тушуниш мушкул эди. Лекин ортиқча савол бериш ҳам ўнғайсиз.\nРайимберди чолнинг ўзига қўйишса-ку, ўқишини битирган заҳоти ўғлини диконглатиб судраб келарди-я шаҳардан. Лекин кутилмаган бир ҳодиса бўлиб қолди.\nЭнди ўқишини тамомлаган Ғозиқул лотереяга “Нексия” ютиб олибди!\nЎзиям Ғозиқул деганларини ойнаи жаҳонда бир ойча реклама қилишди-ёв.\nКеч тушаверса бўлди, телевизор атрофига йиғилиб олганлардан биронтаси “Ҳозир Ғози чиқади” дер ва шу гап айтилар-айтилмас, экранда пайдо бўлган “Реклама” ёзувининг ортидан камера қаршисида сал ўнғайсизланиб турган Ғозибой кўринарди.\nДарвоқе, омадли ютуқ соҳиби микрофонга қараб:\nМен, Ғозибой Раҳимбердиев, бозорда иккита лотерея сотиб олгандим… деб гап бошларди.\nБалки шу сабабли бўлса керак, Ўзбековулда одамлар энди бахтли талабани “Ғозибой” деб атай бошлашди.\nХуллас, Ғозибой телевизорда кўринавериб чарчамади, одамлар Райимберди чолни табриклаб чарчашмади.\n“Нексия” ютган Ғозибойдан эса дарак бўлавермади. Шу сабаб, эл-юртнинг гапидан уялдими, Райимберди чол бир қўчқор сўйиб, овулнинг катта ёшли эркакларининг барини дастурхонга чорлади.\nРайимберди чол ўжаргина эди. Шу боис, бир дўқ билан учар қушдай шаҳарга интилаётган катта ўғилларининг попугини пасайтириб қўйди:\nОта керак бўлса ўзи келади, ака керак бўлса ўзи келади.\nШунда тўнғич ўғил Норбўта озгина эътироз билдиришга уринди:\nГуппи болангизни дўст-жўралари эритиб юрган ҳар куни.\nРайимберди чол бир муддат ўйланиб қолди, сўнг:\nҲар куни эрийверишга пул қайда, агар мошинни сотмаса… деди.\nБу гапни эшитган акаларнинг ичидан қиринди ўтди, аммо ота ҳузурида ортиқча маҳмадоналик қилишдан ўзларини тийдилар.\nҒозибой қирқинчи куни қишлоққа оппоқ “Нексия”да кириб келди.\nҚучоқлашиб сўрашишлару қутловлардан кейин ота ҳайрон бўлиб сўради:\nПраванг йўқ эди-ку, болам, машинани қандай ҳайдаб келдинг? Йўлда гаи-паи…\nБунга жавобан Ғозибой одатига кўра беписанд қўл силтади:\nЭ, ҳозирги замонда пул бўлса самолётни ҳам ҳайдаб кетса бўлади, ота…\nҚувониб кетган Райимберди чол боқиб юрган каттагина қўчқорини сўйди, эл-юртни уйга чорлади. Бу сафар дастурхонга ароқ-вино ҳам қўйилди.\nКелганлар бири-биридан ширин қадаҳ сўзлари айтишди, Райимберди чолни, Ғозибойни қутлашди. Кўпчилик билан тўқиштириб ичавериб, анчагина кайф бўлиб қолган Ғозибой чайқалиб-гандираклаб ҳовли ўртасида турган оппоқ машинаси ёнига борди-да, кутилмаганда капотга бор кчи билан даранглатиб урди ва:\nБу… дея бўкирди, бу машина отамнинг хизматида бўлади. Бир умр…\nМеҳмонлар “оҳ-воҳ”лар билан ўз ҳайратларини изҳор этишди, кўнгли бўшаб кетган Райимберди чол кўзларига ёш олди…\nИшқилиб, ҳаммаёқ “сен же, мен же” бўлиб кетди.\nМеҳмонлар тун ярмида тарқалишди.\nEртаси куни пешинга қадар кун тафтида пишиллаб ухлаган Ғозибой бир амаллаб кўзларини очдию, офтобадаги илимиқ сувда шоша-пиша юзини ювгач, ҳовлидаги чорпояда ёнбошлаб ётганча бир умр ўзининг хизматида бўладиган оппоқ “Нексия”га кўзларини қисиб, завқланиб қараб ўтирган отанинг ҳузурига борди.\nОдатдаги салом-алик, “Яхши ётиб турдингми?” “Раҳмат”лардан кейин дабдурустдан Ғозибой дангалига кўчди:\nОта, уч юз мингча пул керак.\nОта сергак тортди.\nОформленияга, чехолга. Агар яна юз минг бўлса сигнализатсия ўрнатсаям бўлади.\nРайимберди чол ўзича мулоҳаза қилди. “Оформления, чехол керак… Лекин машина қишлоқда бўлса, сигнализатсяи нимага керак?”\nУйда бунча нақд пул йўқ эди.\nОта уч ўғлининг ҳар биридан биттадан қўйни деярли мажбурлаб олди. Айниқса Норбўта қаттиқ қаршилик қилди.\nТўйга деб биттагина қўй боқаяпман, униям берсам, ўзим нима қиламан? деб оёғини тираб туриб олди.\nШунда Райимберди чол уни жеркиб берди:\nБитта қўй шунча азиз бўлдима? Эртага мошин уйда турса юрасан маза қилиб.\nХайрият, бу дастак ўжар ўғилнинг шахтини сал сўндирди. Бундан мамнун бўлган отанинг ўзиям битта қўй қўшди. Сўнг бу қўйларни янги машина ортиб бозорга олиб боришга кўнгли бўлмай, қишлоқда молни кўтара савдо билан оладиган Саид даллолни чақирди. Даллол отанинг мўлжалидан анча паст нархни айтди.\nНиҳоят, бир тўхтамга келинди.\nБарибир пул уч юз мингга етмади. Қолганига чол-кампир пенсиясидан ўлимликка деб йиғиб юрганини қўшишди.\nШойи белбоққа тугилган пулни эътиборсизлик билан юкхонага ташлаб қўйган Ғозибой раҳмат айтган бўлди ва машинани қишлоқ йўлидан чангитиб ҳайдаб кетди.\nРайимберди чол оппоқ “Нексия” ортидан узоқ қараб қолди. Гўёки машинани сўнгги бор кўриб турганини кўнгли сезгандай…\nВақтнинг бу қадар ошиқиб чопқиллашини!\nОвулда бирдан Ғозибойга айланган кенжатой ҳов ўша машинани расмийлаштиришу ўриндиқларга ғилоф ўрнатиш учун уйдагилар не машаққатлар ила топиб берган уч юз минг сўмни олиб кетганидан кейин нақ олти ой қорасини кўрсатмади.\nОта, акалар бир ой кутишди, икки ой. Охири хавотирлана ҳам бошлашди. Аммо Ғозибойи тушмагур овулдан шаҳарга бориб ўқиётган талабалардан салом айтиб юборишни канда қилмасди.\nЎша талабаларнинг айтишича, Ғозибой “Ишларим беш!” деган эмиш. Яхшигина ишга кирибди, овулдагиларнинг тушига ҳам кирмаган маош олаётган эмиш. Яқинда эса чет эл сафарига ҳам боришни мўлжаллаб турган экан…\nБу хабарларни эшитиб отанинг сал кўнгли жойига тушгандай бўлади.\nАммо тўнғич Норбўта ҳеч бу гаплардан қаноат ҳосил қилмайди. Кунда бўлмаса ҳам, кун ора келиб гап орасида кенжатойнинг вафосизлик қилаётганини қистириб ўтиб кетади.\nШаҳар кўрган эчкидан қўрқиш керак, дерди одатда Норбўта гап оҳангига озгина ваҳима аралаштирган ҳолда. Бунингиз соддагина бола, биронтаси бошини айлантириб, “Нексия”ни маза қилиб миниб юргандир. Биз бўлсак бу ерда, чанг ичида битта эшак аравага зор бўлиб… Неча марта тўй-маъракага боришга ҳам бировга сарғайдик…\nОтанинг ҳам кўнглида бир нияти бор эди. Ғозиқул келсаю, чол-кампирни оппоқ “Нексия”га миндириб олиб, бир Бухоройи шарифга зиёратга олиб бориб келса. Ахир, Бухоро азиз-авлиёлар ўтган жой. Ана, қишлоқ мулласи Ашур кўса ҳам бир жаноза маҳали гурунг орасида айтиб ўтиб кетди-ку: “Бухорони зиёрат қилиш ярим ҳажга баробар”, деб. Шундай экан, ўзингнинг машинангда, юмшоққина ўриндиқларга ястаниб олиб, беминнатгина боришга нима етсин.\nЧол айнан шу сабабли овулдаги тенгдошлари ўратага пул ташлаб, Бухорога бориб келиш учун эскигина “Паз” автобусини кира қилишганида қўшилмай туриб олди. Тенгдошлар ҳадеб зўрлайверишганида эса соғлиғини баҳона қилди. Ҳолбуки, етмиш бешга кириб Райимберди чол сал оқсаб юришини айтмаса (бу ҳам болаликдан қолган, буғдой ўрар маҳали ўзининг жўраси Сайдазим сариқ адашиб ўроқни унинг болдирига санчиб олган) бирон марта соғлиғидан шикоят қилмаган, дўхтирларга чопмаган.\nСайдазим жўраси сариқлигидан ташқари, қувгина ҳам эди. Шу сабабли у Райимберди чолни аяб ўтирмади, гап билан узиб олди:\nОлисдаги “Нексия”дан, жўра, яқиндаги “Пазик” яхши. Тушунганский?\nРайимберди чол бамисоли гуноҳ иш учстида қўлга тушгандай қизариб кетди, сўнг бир амаллаб ўзини қўлга оларкан, сир бой бермасликка уринган кўйи ҳазин оҳангда гапиришга уринди:\nГап соғлиқда, жўра. Соғлиғим тўғри келганда-ку, Бухорога пиёда боришгаям тайёр эдим-а…\nСайдазим сариқ жўрасига истеҳзо билан қараб турди-турди-да, сўнг яна нишини санчди:\nБу кетишда ҳали пиёдаям боролмай қоласан-ов…\nҲар не бўлганда ҳам ўттизтача чол эски, шалақ, бунинг устига қўланса иси салонга уриб турадиган автобусда Бухоро шаҳрига, муқаддас жойларни зиёрат қилишга бориб келишди. Ана шундан кейин Сайдазим сариқ нақ бир ҳафта овулда ҳеч кимга гап бермади. Айниқса Райимберди чолнинг олдида кўрганларига қўшиб-чатиб роса мақтанди.\nРайимберди чол бу гапларни қулоғини динг қилиб эшитди, оғзидан суви келиб эшитди. Қариянинг Бухорога жуда-жуда боргиси келди. Аммо ўйлай-ўйлай, охири ўғлини кутишга қарор қилди. Ахир, лафз ҳалол. Ўғли ўшанда, отаси ўғли машина ютиб олгани боис эл-юртга дастурхон ёзиб, борини тўкиб солганида ҳамманинг кўз олдида капотни муштлаб “Бу машина отамнинг хизматида бўлади. Бир умр…” деганди ахир. Ўша ҳузурбахш дақиқаларни эсласа қариянинг кўнгли юмшайди, томоғига муштдай бир нима келиб тиқилади, етмши икки томирига илиқ бир нима югургандай бўлади.\n“Кўлик ёшларга ярашади, дея ўйларди отахон бундай пайтлари. Майли, болалар миниб юраверсин. Чол-кампирни бир Бухорога олиб бориб келса бўлди-да…”\nРайимберди чол дўст-тенгдошлари олдида соғлиғидан шикоят қилиб, хаторликка йўл қўйган эканми, ишқилиб, кейинги кунларда чиндан ҳам оёқ бўғимларида оғриқ пайдо бўлди, боши ҳам сал ҳаракат қилса айланадиган бўлиб қолди. Бунинг устига ўқтин-ўқтин пешонасида санчиқ туради.\nҚария буни чарчаганликка ёхуд шамоллашга йўйди. Шу сабаб баданига эринмай қўй ёғидан суртиб чиқди, оёқ бўғимларига шўр пахта босди, кунда-кунора уйда исириқ тутаткизиб турди.\nМана шундай кунларнинг бирида Ғозибой уйга салгина уринганлиги сезилиб турган кул ранг “Матиз”да кириб келди.\nРайимберди чол индамади, аммо кўзларининг пахтаси чиқиб кетган Норбўта дам сайин отасининг ёнига келар ва вишиллаб:\nАна, айтмабмидим! деб кетарди.\nТўнғичига қараб ўқрайиб-ўқрайиб қараб қўяётган чол ниҳоят бир пиёла чойдан кейингина тил учида турган саволни берди:\nБолам, мошининг ўзгариб қолибдима?\nҒозибой пинак бузмай, шу заҳоти жавоб қайтарди:\n“Нексия”ни арендага бердим. Ўзим ҳозирча “Матиз”ни эрмак қилиб юрибман.\nЎғил яна бепарво қўл силтади:\nПулингиз бўлса, ота, ҳозирги замонда самолёт ҳайдасангиз ҳам бўлади. Гаиларнинг ҳам отаси пул-да, ота…\nГапга ҳеч сабри чидамай, жойида ирғишлагудай бўлаётган Норбўта аралашди:\nАрендага берсанг шу ердаям шопирлар бор эди.\nБу саволга ҳам олдиндан жавоб тайёрлаб келган эканми, Ғозибой акаси гапини тугатмасдан оғзидан олиб ёқасига ёпиштирди:\n“Нексия” шаҳарнинг машинаси, ака. Бу ернинг шопирлари, бу йўлларда уни уч кунда расво қилишади.\nДарҳақиқат, овулга олиб келувчи ягона йўл йил бўйи ўнқир-чўнқир бўлиб ётар эди.\nНорбўта нимадир деб эътироз билдирмоққа оғиз жуфтлади, аммо тўнғичидан олдин ота тилга кирди:\nБолам, биз чол-кампирни бир Бухорога олиб бориб келсанг. Азиз жойларни зиёрат қилиб келсак…\nОта шошиб қолди, сўнг ўйланиб туриб жавоб қайтарди:\nИложи бўлса, жума кунлари…\nБўлди, гап йўқ, деди Ғозибой ишонч билан. Жума бўлса жума-да. Келаману, олиб кетаман. Сизлар тайёр бўлиб турсаларингиз… Фақат… шу ерга келганда ўғил ўйланиб қолди: шу “Матиз” сал жёсткийроқ-да. Мен сизларни “Нексия”да олиб бориб келаман. “Нексия” юмшоқ бўлади, қийналмайсизлар…\nЯна кўнгли бўшашиб, кўзларига ёш қалққан ота белидаги белбоғининг учини мижжаларига босди:\nУмрингдан барака топ, болам…\nБўлмаса сизларга ўзим хабар қиламан, деди Ғозибой ишбилармонларга хос кўтаринки оҳангда. Сизлар тайёр бўлиб турасизлар…\nОқшом, ётиш олдидан Ғозибой отасига яқин келиб, шивирлади:\nОта, бирон икки юз мингча пул керак бўлиб қолди.\nТинчликма? хавотирланиб сўради Райимберди чол.\nТинчлик, ота, тинчлик. Айтдим-ку, яхши жойга ишга кирдим деб. Бир-икки сўм ташласам, чет элга бориб ишлаб келишим тезлашади.\nОтага бу таклиф унчалик ёқинқирамади, аммо ғаши келганини сездирмасликка уриниб, аста сўради:\nЧет элга бориш шартма? Ишинг яхши бўлса… Бўлмаса шу ерга қайтиб келсанг ҳам бўларди. Раёндан бир иш топилар…\nҒозибой кескин бош чайқади:\nБу ернинг иши менга тўғри келмайди, ота. Ундан кейин, шаҳарда бир йилда топганимни чет элда бир ойда топаман, ота.\nЎзи қанчага бормоқчисан?\nУч ой, кўпи билан тўрт ойга…\nЧол иккиланиб қолди.\nБу ёқда энанг қариб қолди…\nУч ойда қайтаман дедим-ку… Ишлаган пулимга икки хоналими уй олсам, сизлар ҳам бориб маза қилиб яшайверасизлар…\nРайимберди чол узоқ мулоҳаза қилди. Охири ўқиган-билган ўғли бежиз бундай қарорга келмаган, деган ўйга борди-да, ўғилларини маслаҳатга чақирди.\nҒозибой ҳовлида, чорпояда пишиллаб ухлаб ётган маҳали ичкарида қизғин баҳс кетмоқда эди.\nБир сўм ҳам бермайман! деди Норбўта пишқириб. Бунингиз “Нексия”да, “Матиз”ларда ялло қилиб юрсин-да, биз бу ерда эшак аравагаям зор бўлиб… Бермайман. Пулнинг ўзи йўқ. Бўлгандаям бермасдим!\nҚолган икки ўғил отанинг оғзига қарашди.\nНиҳоят, Райимберди чол тўнғичини жеркиб берди:\nУканг чет элда ишлаб, пул топби келса ёмонма? Шаҳардан уй олса ёмонма? Бизнинг уйдан ҳам ўқимишли одам чиқсин-да. Болаларинг катта бўлаяпти, эртан-бир кун ўқийман деб қолса, укангнинг уйига бемалол бораверасан…\nЭшигини тепиб очиб кирасиз, дея ота фикрини давом эттирди укалардан бири.\nНорбўта иккиланиб бош чайқади.\nҲай билмадим-ов… Авваллари бозор кўрган эчкидан қўрқ, дейишарди. Эндилари шаҳар кўрган эчкидан қўрқ, деган гап бор… Ўқимишли бўламан деса шу ердаям бўлаверарди. Шунинг учун шаҳарда яшаш шартма?..\nХулласи, дея машваратга якун ясади Райимберди чол, учаланг биттадан қўй берасан.\nҚўй! Қанақа қўй! фиғони фалакка чиқди Норбўтанинг. Уйимда битта эчкиям йўқлигини ўзингиз яъши биласиз-ку.\nБўлмаса битта қўйнинг пулини берасан, деб туриб олди ота.\nОта амри вожиб.\nЎғиллар айтилган миқдорни топиб келишди.\nЕтмаганига ота ўзи билан кампири пенсиясидан ўлимликка деб йиғиб юрган охирги пулларни қўшди.\nЭрталаб, шойи белбоққа тугилган пулни Ғозибойга тутқазаркан, ота илинж ила эслатди:\nЧол-кампир бир Бухорони зиёрат қилиб келсак…\nКенжатой отасига ажабланиб, кўзларини катта-катта очиб қаради:\nАйтдим-ку “Нексия”да олиб бориб келаман деб. Ўзим хабар қиламан, тайёр бўлиб турсаларингиз…\nИложи бўлса, жума куни… деди юраги ҳаприқиб кетган ота.\nБўлди, гап йўқ. Ўзим бирон студентдан айтиб юбораман…\nҒозибой худди ўтган галгидай пул тўла белбоғни юкхонага эътиборсиз тарзда ташлаб қўйди-да, моторни ўтт олдирди.\nНегадир ғазаби қайнаб кетаётган Норбўта аста укасининг ёнига бориб, тишлари орасидан шивирлади:\nБизди ҳеч бўлмаса раёнга обориб ке, ука. Бир бозор қилиб қайтайлик…\nҒозибой шошиб билагидаги соатига қаради. Сўнг афсусланиб бош чайқади:\nЖон деб борардим-у, ака, соат учда муҳим йиғилиш бор-да. Етиб бормасам бўлмайди. Келаси сафар “Нексия”да обориб келаман.\n“Нексия”нг арендада эмасми? ижикилаб сўради дарғазаб ака.\nҒозибой пинак бузмади:\nХоҳлаган пайтимда олиб тураман, деб шарт қўйганман. Ўша кунлар учун пул тўламайди-да.\nНорбўта бир жойи оғриб кетгандай афтини бужмайтирди:\nКўзига қараб ҳайдасин… Бировники деб дуч келган ерга кетавермасин…\nБуни ўзим контрол қилиб турибман, ака…\nШу билан хайрлашишди.\n“Матиз” қишлоқнинг сертупроқ йўлидачанг булутини осмонга кўтарганча елиб кетди.\nКутиш азобини бошидан ўтказган одам яхши билади.\nРайимберди чол бир жума кутди, икки жума, уч жума…\nҲар жума эрталаб ота киши билмас кийиниб олади. Мабодо Ғозибой “Нексия”да келиб қолса, шошиб қолишдан чўчийди-да. Бунинг устига, машинани кутдириб қўйишдан истиҳола қилади. Кампирига нима? Устига битта янги кўйлагини ташлайди, оёғига калишини илади бўлди-да, шу билан тайёр. Райимберди чол эса… Оппоқ яктак-иштон, ҳаттоки майка ҳам ювилган, тоза, ҳар пайшанба кечқурун Норбўтанинг хотини дазмоллаб берадиган камзул-шим… Камзулнинг кўкрак чўнтагидан соатнинг занжири чиқиб туради. Чўнтакда дазмолланган рўмолча. Масси-калиш ялтирайди. Баъзан ҳаттот оқсоқол мўйловини ҳам ялтиратиб, мойлаб олади. Ахир, ҳазил гапми чол-кампир Бухоройи шарифга боришади, ҳазрат Баҳоуддин Нақшбанднинг ошёнига… Бундай зиёратга етганлар бор, етмаганлар бор… Бухоро зиёрати ярим ҳаж савобини адо этмоқ билан баробар…\nРайимберди оқсоқол жума кунлари пешинга қадар таҳоратини янгилайвериб, қишлоқ чеккасига кўз тикавериб чарчайди. Тушга бориб чолнинг кайфияти тушади. Овқат ҳам емайди. Бир пиёла кўк чойни наридан-бери ичган бўлади-да, аста уйга кириб кетади ва киши билмас кийимларини алмаштиришга тушади.\nАммо буни кўпчилик билади…\nҲатто бошида Норбўта отасигаи заҳарханда аралаш:\nКелмайди, унингиз келмайди, деб айтишдан ўзини тийиб туролмасди.\nЙўқ, бора-бора ўғил отасининг азобланаётганлигини сезди чоғи, ортиқча гап-сўздан ўзини тиядиган бўлди. Бунинг ўрнига жума кунлари саҳардан отасини эргаштириб қишлоқ чеккасидаги мачитга қатнайдиган бўлди.\nОтамнинг ҳарна чалғигани яхши, деди Норбўта хотини бирдан ўзининг тақводор одамга айланиб қолганлигидан ҳайратлана бошлаганини кўрганида. Бўлмаса ўзини ўзи еб қўяди…\nКунлар, шу жумладан жумалар ҳам ўтиб борарди…\nОхири Норбўта бир машина топиб, отасини Бухорога олиб бориб келмоққа жаҳд қилди. Аммо Райимберди чол кўнмади. Сабаб ҳам асослигина бўлди: “Ғози эшитса отам мени кутмабди-да деб хафа бўлади…”\nОдамлар бор: емайди, ичмайди, ишламайди, аммо қўшнисининг уйида нима бўлаётганлигини миридан-сирисига қадар аниқ-тиниқ билмаса кечаси ухлай олмай чиқади.\nШундай қишлоқдошлардан баъзилари шаҳарни эринмай изғиб, Ғозибойни топиб олишибди.\nЧет элдаги хизмат юзасидан берилган саволларга йигити тушмагур киприк қоқмай жавоб бериб ташлабди:\nСал кечикиб турибди. Лекин ишларим беш! Яқинда икки хонали уй олдим!\n“Икки хонали уй” хабари Ғозибойнинг қишлоқда тўкилай деб турган обрўсини бирмунча кўтариб қўйди. Буни эшитган Райимберди чол ҳам енгил тин олди: “Ҳар қалай, шаҳарда бежиз юрмаган экан-ку…”\nАммо кейинги хабарлар кўнгилни қувнатадиган даражада эмасди.\nШаҳардаги бозорда келиб-келиб Сайдазим сариқ учратиб қолибди Ғозибойни. Сал чапанилиги бор эмасми, чол бирдан тутақиб бақира бошлабди:\nҲей бола, йўлингга сарғайиб қарайвериб отангнинг кўзлари тешилиб кетди-ку! Бир такси билан бўлсаям обориб кел чол-кампирни Бухорога!\nБунга жавобан Ғозибой ажабланиб:\nТакси нимага керак, “Нексия”м бор-ку, дебди.\nЭнди ажабланиш навбати Сайдазим сариққа келибди:\nМашинанг бўлса обор-да, нега аччиқ ичакдай чўзиб юрибсан?\nОбораман! дебди Ғозибой сира шубҳага ўрин қолдирмайдиган оҳангда. Бу ҳафта вақтим йўқ, аммо кейинги ҳафта албатта обориб келаман…\nГўё ишни ўзи битиргандай хурсанд бўлиб, терисига сиғмай кетган Сайдазим чол қишлоққа келасола Райимберди жўрасидан суюнчи олгани чопади.\nРайимберди чол икки ҳафтача ҳаяжонланиб, ўзидан ўзи мийиғида илжайиб, кўзлари чақнаб, кўчаларда қаддини кериб юрди. Шу ўн тўрт кун мобайнида оқсоқол бирон марта соғлиғидан шикоят қилмади.\nАммо ваъда қилинган жумада келмади Ғозибой… Табиийки, ҳаммамиз ҳам тирик инсонмиз, иш-пишимиз чиқиб қолиши мумкин.\nАммо кейинги жума ҳам қорасини кўрсатмади Ғозибой… Ҳаттоки ундан кейингисида ҳам…\nРайимберди чол бирдан чўкиб қолди.\nБамисоли ичидан бир нима “чўрт” этиб узилиб кетгандай бирдан қадди букилди. Кўзларидаги ўт сўнди.\nИлк бор ваъда қилинганидан кейин орадан роппа-роса ўттиз тўққиз жума ўтгандан сўнг (Райимберди чол эринмай санаб юрганди) келди Ғозибой.\nБу сафар у эскироқ, ранги тўқ кўк “Жигули”да эди.\nОта ҳайдовчилик гувоҳномаси хусусида сўраб ўтирмади.\nНорбўта тергов қилишни бошлаб юборди, аммо бирон саволига жўяли жавоб ололмади.\nҒозибой нуқул “иши беш”лигини пеш қиларди. Бунга сайин тўнғич аканинг жиғибийрони чиқарди.\n“Нексия” қани? дерди у фиғони фалакка чиқиб. Агар мошин арендада бўлса, пули қани? Нега пачақ бир “Жигули”да юрибсан? Шунча пайтдан бери нега шопирликка ўқиб олмадинг?.. ва ҳоказо.\nАхийри хотини орқали саволларини такрорлаган Норбўта “шаҳарлик эчки” Ғозибойнинг яқинда катта бир одамнинг (йигит нечукдир “ко-отта” дебди) эркатой қизига уйланаётганини, аммо вақтинчалик ўша ерда яшаб туришини маълум қилди.\nИчкуёвми? қотиб қолди Норбўта. Эси жойидами бунинг? Отаси, онаси, учта акаси бари бирдай тирик туриб бу ичкуёв бўладима?\nУшбу серғазаб саволга “Бу вақтинчалик. Тез орада ишларим “беш” бўлиб кетади, ана ундан кейин алоҳида яшайверамиз” деган дудмалроқ жавоб бўлди.\nЖаҳл устида ака асосий саволни бермаганлигини Ғозибой одатдагидек қанақадир муҳим ишлар учун икки юз минг сум олиб кетгандан кейингина англади. Аммо энди кеч эди. Шундай қилиб, “Тўй қачон? Қачон совчиликка борилади?” деган саволлар очиқлигича қолди.\nХўш, қанақа муҳим ишлари учун харажат керак экан кенжатойга? Тўғриси, буни Райимберди чол унчалик тушунмади. Лекин ўғлининг жон куйдириб бир нима тушунтиришларига жимгина қулоқ солиб, ҳаттоки бош ирғаб, маъқуллаб ўтирди. Афтидан, Ғозибой қайдадир дўкон очмоқчими-ей, қурилиш фирмаси ташкил қилмоқчими-ей. Ишқилиб, тез орада ишлари “беш” бўлиб кетар экан, ана шунда ҳаммасини қўшиб, ортиғи билан қайтараркан.\nРайимберди чол индамай ўрнидан турди, кичкина хонага ўтиб, ўлимликка дея сўнгги ойлар ичида йиғилган эллик беш минг сўмни олиб келиб хонтахта устига қўйди.\nҚолган юз эллик минг сўмча пулни уч ака бир амаллаб топиб келди. Қаердан излашди, кимларнинг остонасига бош уриб боришди, не сармоядорларнинг юзига қараб сарғайиб ўтиришди номаълум, аммо отанинг бир амри ила уларнинг ҳар бири бир кечада эллик минг сўмдан пул олиб келиб беришгани рост.\nБу гал акалар кенжатойни кузатгани чиқишмади. Улар айниқса оғзи ёмон Норбўтанинг бирон нима деб юборишидан чўчишганди.\nДоимий одатига канда қилмаган ҳолда шойи белбоғга ўралган икки юз минг сўмни юкхонага беписанд ташлаб қўйган Ғозибой тўсатдан бир нима эсига тушгандай отаси томон ўгирилди ва шоша-пиша:\nОта, деди, бу ҳафта вақтим йўқ. Лекин кейинги жумаларга тайёр бўлиб турсаларингиз, энам иккалангизни Бухорога, зиёратга олиб бориб келаман. Бу, шундай дея ўғил мотори ишлаб турган “Жигули”га ишора қилди, жуда жёсткий. Бўлмаса жон деб шунда обориб келардим. Шунинг учун яхшиси “Нексия”ни бир-икки кунга олай-да…\nМайли, болам, майли, деди Райимберди чол негадир ўғлига қарамасликка тиришиб. Ўзинг қараб кўр, имкониятинг бўлса, ишингдан гап тегмаса…\nБу гапга жавобан ўғил яйраб кулди:\nE, қизиқсиз-а, ота, иш тугармиди…\nАгар иложи бўлса… ота соқолини тутамлаб ўйланиб қолди. Сўнг дона-дона қилиб, аммо шундаям ўғлига эмас, номаълум нуқтага тикилган кўйи гапирди: агар иложи бўлса, шу ерга қайтиб келсанг яхши бўларди. Энанг иккаламизнинг беш кунлигимиз борма-йўқма… Тўйингни кўрсак… Ўзинг тепкилаб кўмардинг… Майли, нима бўлса ўтди…\nЎғил отанинг гап оҳангидаги аллақандай синиқликка эътибор берадиган аҳволда эмасди. Шу сабабли шоша-пиша гапни бўлди ва кўзлари чақнаб, кўтаринки руҳда деди:\nE, ота, ҳали ҳаммаси зўр бўлиб кетади. Шу ишларни битириб олай, кейин бир катта ҳовли оламан. Ўша ерда ҳаммамиз маза қилиб яшаймиз. Мана кўрасиз… Ўлимни эса ўйламанглар. Ҳали невараларингизнинг тўйини ўтказиб берасиз, деб юрибмизу…\nҲар қалай, Ғозибой Норбўта таъбири билан айтганда шаҳар кўрган эчкилардан эди. Шу боис гапга уста эди.\nЛекин бу сафар Райимберди ўзига хўрозқанд ваъда қилинган ёш боладай шодланиб жилмаймади, аксинча, индамай турди-турди-да, охири чуқур бир хўрсиниб олгач, қўлларини фотиҳага очди:\nЙўлинг ойдин бўлсин, болам… Эсон-омон ватанингга етиб ол…\nЭсон-омон шаҳарга етиб олган Ғозибой шу билан ўн олти ҳафта сувга тушган тошдай изсиз ғойиб бўлиб кетди.\nЭнди Райимберди чол жума кунлари эрталабдан ҳайитликка олиб бориладиган болакайдай энтикиб-шодланиб кийиниб олмайди. Қария энди жума кунларни бошқа кунлардан фарқламай қўйган.\nАммо фарзанд барибир фарзанд-да. Ота ҳам шу муддатдан кейин шаҳарда ўқиётган талабалардан сўраттирди, уларнинг уйига неваралирини юборди, керак бўлса Норбўтаю қолган икки ўғлига ҳам зуғум қилди, хуллас, Ғозибой ҳақида бирон янгилик эшитишга астойдил уринди.\nНиҳоят, кўплашиб қилинган саъй-ҳаракатлар оқибати ўлароқ, дастлабки маълумотлар кела бошлади.\nТаассуфки, бу хабарларда кишини шодмон этгувчи унсурлар камроқ эди. Билъакс…\nЧунончи, узунқулоқ гапларга қараганда Ғозибой ўша икки хонали уйида бир аёл билан бирга яшаётганмиш… “Жигули”ни ҳам ташлаб, ишга пойи-пиёда қатнаётганмиш… Гарчанд учраб қолган танишига “ишим беш” деб оғзини тўлдириб мақтанган бўлса-да, ранги рўйидан, айниқса, уст-бошидан бу чиранишга арзигулик аломат топиш мушкул эмиш…\nБу гапларни эшитиб ота хавотирга тушди. Илк бор қон босими кўтарилиб кетиб, шифохонага борди, бирон ўн беш-йигирма кун аччиқ дорилардан ичиб юрди, юмшоқ жойига ўн-ўн бешта укол олди.\nАхийри ота чидай олмади. Невараларини зинғиллатиб, далада кетмон чопиб юрган Норбўтани топтириб келди.\nТўнғич ўғил ҳаллослаб ҳовлига кириб келган заҳоти ота аччиқ устида унга қараб ўшқирди:\nБир онанинг қорнидан талашиб тушган инингга жонинг ачийдима сен боланинг?\nНорбўта гапнинг бу қадар ғазабли буромадидан баттар довдираб, отасига ҳайрон термулиб қолди.\nРайимберди чол кеча олган пенсиясини чорпоя чеккасига қўйди-да, ўша ғазабкор оҳангда фармон берди:\nБор, изла, топ! Аҳволига қара! Тоза қийналган бўлса кўчирасола кел шу ерга! Очдан ўлмайди!\nГап ким ҳақида кетаётганлигини англаган Норбўта итоаткорона бош эгди-да:\nХўп, ота, бораман, деди. Излайман, топаман. Лекин энди у эчкингиз қишлоққа қайтмас-ов. Шаҳар кўрди-да…\nОта бетоқат қўл силтади.\nҚайтмасаям омон юрса бўлди. Қийналиб қолган бўлса ёрдам бер. Укаларингга айт. Уч-тўрт сўм обор.\nНорбўта афтини буриштирди:\nБу ебтўймасингизга қанча кераклигини жуда яхши биламиз… Нима, бизнинг пул ишлаб чиқарадиган станогимиз борма? Ё “Нексия”мизни арендага бериб қўйибмизма?..\nШунга қарамай, саҳарга қадар бир амаллаб яна икки юз минг сўм пул топилди.\nТонгда Норбўта “Қайдасан, Ғозиқул!” дея йўлга тушди.\nНорбўта эртаси куни кечқурун бола-чақасига, укаларинг болаларига, ота-онаси икки сумка ширинлик, майда-чуйда совға кўтариб келиб қолди.\nОдатга кўра, тўнғич ўғил аввало отасининг ёнига бориб, салом берди.\nҲол-аҳвол сўрашувдан кейин ота Норбўтага тик қараб тураверди. Бу унсиз нигоҳдаги саволни илғаган тўнғич ўғил бидирлаб кетди:\nЭ, шароити зўр экан! Исиқ сув, совуқ сув, газ. Ток ўчмайди. Зўр. Келин билан Ғозиқул бир-бирини сизлаб гапиради… Ахийри отасининг кўзлари ғазабдан чақнаб кетганини кўрган Норбўта шоша-пиша изоҳ берди: Энди, уйланмаса бўлмайдиган бўлиб қолган экан-да… Лекин келин буни сизлайди, бу уни… Зўр…\nАжабки, ўғил иложи борича кўпроқ ва тезроқ, имкон қадар қувноқ оҳангда гапиришга уринарди-ю, лекин буни ўзи истаганчалик эплолмас, устига-устак нуқул кўзларини отасининг нигоҳидан олиб қочарди…\nБоравер… деди охири ота қўл силтаб.\nЕнгил нафас олган Норбўта онасининг ҳузурига ошиқди.\nОрадан икки ҳафтадан кўпроқ вақт ўтди.\nБир куни Райимберди чол неварасини юбориб, Норбўтадан Ғозиқулнинг адресини сўраттирибди. “Хат ёзиб юбораман”, деган эмиш.\nНорбўта бир қоғозга манзилни ёзиб берди.\nEртаси куни Райимберди чол ҳов бир пайтлардагидай, эрталабдан кўчалик кийимларини кийди. Кейин почтахонага бориб ўзининг ва кампирининг пенсиясини олди.\nШундан кейин Райимберди чолни бекатда кўрганлар ўзларича қарияни туман марказидаги катта мачитга бораяпти шекилли, деб ўйлашди. Ахир кун жума эди-да…\nАммо қария йўлни шаҳар томон солди.\nРайимберди чол автобусдан тушган заҳоти олдига югуриб келиб, эски танишлардек қуюқ салом берган таксичига ҳайрон бўлиб тикилиб турди-да, сўнг манзил ёзилган қоғозни кўрсатди.\nМанзилни ўқиган ҳайдовчи ўйланиб қолди. Кейин:\nГадой топмас жой-ку, ота, деди. Шаҳарнинг нариги чеккаси. Майли, олти минг беринг, обориб қўяман.\nРайимберди чол кулимсиради:\nҚишлоқдан шу ергача олти минг сарфламадим…\nЭнди бу ер шаҳар, отахон, бўш келмади таксичи йигит тилла тишларини намойиш этиб куларкан. Майли, сизнинг ҳурматингизга тўрт ярим мингга обориб қўяман. Ҳурматингиз бор, отахон…\nРайимберди чол маъқуллаб бош ирғади.\nҒозиқулнинг уйи ҳайдовчи айтганчалик жуда олисда эмас экан. Кўпи билан йигирма дақиқада етиб келишди.\nОқсоқол шошилмасдан беш қаватли уйнинг бешинчи қаватига кўтарилди.\nEшикни, дарҳақиқат, қорни қаппайган бир жувон очди.\nОта салом берди. Сўнг, жувоннинг ўзига чақчайиб қараб турганини кўргач:\nМен Ғозиқулнинг отасиман, деди хижолатомуз жилмайиб.\nЖувон шоша-пиша салом берди ва ўрдакдек лапанглаган кўйи ичкарига кириб кетаркан, йўл-йўлакай:\nҒозибой ака! Қишлоқдан, дея овоз берди.\nИчкаридан майкачан, калта иштон кийган Ғозиқул югуриб чиқди.\nОта-бола қучоқлашиб кўришишди.\nОдмигина, деворга ёпиштирилган гул қоғозлари кўчиб тушган хона. Бурчакда икки кишилк диван. Ўртада мўъжазгина хонтахта. Шу хонтахтага бояги жувон ҳарсиллаб-пишиллаб келиб дастурхон тузаган бўлди. Буни кўриб Райимберди чол хижолат чекди.\nДастурхонга ота олиб келган майиз, конфет, печене, ҳаттоки қишлоқ нонларидан ҳам қўйилганига қараганда…\nБу орада ҳол-аҳвол сўрашишлар тугади.\nЎзингнинг ишинг қандай, болам? деб сўради ота аста.\nБу сўроқда нечукдир изтироб ва айни пайтда ҳадик ҳам бордай эди. Аммо отасини остонада кўрган заҳоти қўрқиб кетган Ғозибой буни илғамади ва одатига кўра кекирдагига зўр берди:\nИшлар “беш”, ота! Насиб қилса бир-иккита ишлар битай деб турибди. Қўлимга катта пул тушадиган. Ана ўшандан кейин маза қилиб яшаймиз. Катта бир ҳовлини мўлжаллаб юрибман, ўшани сотиб олсам, энам билан сизни ҳам кўчириб келаман. Ҳаммамиз тугал бўлиб…\nОта индамай дастурхонга қараб ўтираверди. Фақат зеҳн солиб қараган одамгина қариянинг ранги янага қорайиб кетганини, кўзларига алам ёши инганини пайқаб оларди. Лекин Ғозибой баъзан ҳатто ўзи ҳам мутаассибларча ишониб қоладиган ҳавойи режаларини баён қилиб бериш билан овора эди.\nEҳтимол, ҳаммаси одатга кўра шу билан тугаши ҳам мумкин эди. Яъни, ўғил оғиз кўпиртириб мақтанади, ота эзилиб, изтироб чекиб уйга қайтади…\nКутилмаганда орага бояги, хона билан ошхона ўртасида ўрдакдек лапанглаб юрган жувон аралашиб қолса бўладими!\nБуни ҳеч ким, айниқса ота кутмаганди!\nВой, вой, вой, деди жувон масхараомуз оҳангда. Қанақа ҳовли, бизам билсак бўладлими? Мош сиғмаган орқангизга ловияни тиқиб нима қиласиз?\nЎчир… инг! деди кўзлари ола-кула бўлиб кетган, ранги қув ўчган Ғозиқул тишлари орасидан.\nЭнди ўчирмайман! деди жувон шартта. Сизнинг ёлғон гапларингизга учиб, шунча писиб юрганим етар!\nМутлақо туйқусдан Райимберди чолнинг кўнглидан “Булар ростданам бир-бирини “сиз”ларкан”, деган фикр ўтди. Сўнг эса бирдан сергак тортди.\nБўлди! дерди бобиллаб жувон. Ўлар бўлсам ўлиб бўлдим! Отам қирқ йиллик раис, йиққанининг ўзи ётиб есак қирқ йилга етади, дегандингиз! Акамнинг иккита машинаси бор, дегандингиз, келди, кўрдик акангизни ҳам! Оғзидан сиз икки йил бурун сотиб юборган “Нексия” тушмайди. Қишлоқда бир сурув қўйим бор дегандингиз. Мен бўлсам шу ҳолимда, жувон қаппайиб турган қорнига ишора қилди, картишка билан карамдан бошқа нарсани кўрмайман. Эртага болангиз бир нарса бўлиб туғилса, билиб қўйинг, икки қўлим ёқангизда кетади… Олтин тоғлар ваъда қилгандингиз, ўзингизнинг бўлса битта кичкина тўй қилишга қурбингиз етмади… Нима, тўрт болали бўлганимда қиласизми ўзингиз ваъда қилган катта тўйни?.. Ўлар бўлсам ўлиб бўлдим-ку! Шармандаи шармисор қилдингиз-ку ота-онамнинг, қариндош-уруғларимнинг олдида! Ҳеч вақойингиз йўқ экан, ҳеч бўлмаса уларнинг олдида тилингизни тийиб юрсангиз бўлмасмиди! Нима қиласиз қоп-қоп ваъдалар бериб. Ваъдани сиз берасиз, мазахга мен қоламан…\nЖувон изиллаб йиғлаб юборди.\nАдойи тамом бўлган, шолғоми чиқиб кетган Ғозиқул ерга қараб қолди.\nТўсатдан Райимберди чол оҳиста йўталди. Сўнг фавқулодда хотиржам овозда, жуда ҳам сокин бир тарзда аста-секинлик билан келинини гапга тутди ва ўзини қийнаб келган баъзи саволларига қисман бўлса-да жавоб олди.\nДарҳақиқат, Ғозиқул машина ютиб олганидан кейин уни ювишга, маишатга шу қадар зўр берганки, охир-оқибат бўйнигача қарзга ботиб, машинани сотишга мажбур бўлган. Кейин “Матиз” машинасини ижарага олиб, таксичилик қилиб кун кўрмоқчи бўлган. Аммо ҳайдовчилик гувоҳномаси йўқлиги боис, миршабларга тушавериб бор-будидан ҳам маҳрум бўлган.\nҚишлоққа ҳайдаб борган кўк “Жигули” эса, ота гумон қилганидай, бировники, тўғрироғи, келиннинг укасиники экан…\nКелиннинг исми Ҳилола экан. У тиббиёт колежида ўқиб юрганида Ғозиқул билан танишиб қолгану, унинг қоп-қоп ваъдаларига учиб…\nКелин ҳўнграб йиғлаб юборди:\nБир ой бўлди, остона ҳатлаб кўчага чиқолмайман. Қарз сўрайвериб, қўшниларни безор қилиб юборгандик. Энди уларни қайтариш керак. Қайси пулга? Дўхтир бўлса “Тоза ҳавода сайр қил”, деб уришади мени. Кўчага чиқсам, қўшниларнинг таъна-маломатидан ҳаво ичимга заҳар бўлиб қуйилади… Уйда юрагимни ҳовучлаб ўтираман. Эшик “тиқ” этса қалтираб қоламан. Қайноғам келган куни, келин Норбўтани назарда тутаётганди, уйнинг эгаси келиб бир жанжал қилди, бир жанжал қилди. Уч ойлик ижара пулини тўламагандик. Ҳалиям ўғлингизнинг ёнида пули бор экан, борини чиқариб берди…\nРайимберди чол ўғлига саволомуз қаради.\nБироқ Ғозиқул бошини ердан кўтармасди.\nУнинг ўрнига ҳам ўксиниб ҳиқиллаётганкелин жавоб берди:\nУйми? Уйда ижарага турамиз? Бу кишим қайси пулига олсин уйни? Бу кишиники фақат оғизда…\nҒозиқул сакраб ўрнидан турди ва “тарс-турс” юрганча айвонга чиқиб кетди.\nКелин яна изиллаб йиғлашга тушди.\nОта бош эгиб қолди…\nРайимберди ота эрталаб ёнидаги бор пулини келиннинг қўлига тутқазди, ўзига фақат йўлга етадиган пул қолдирди, холос.\nШу куни пешиндан кейин ота қишлоққа кириб келди.\nВаҳимага тушган ўғиллар она бошчилигида уй ёнида туришган экан.\nОтанинг қаердан келаётганлиги аён эди…\nРайимберди чол бир ҳафта-ўн кун пул излади, уч ўғлига дўқ урди, пўписа қилди, ҳовлидаги қўй-моллардан соттирди, ишқилиб, бир миллиондан кўпроқ пул йиғди. Яна тўрт юз минг сўмча пул қарзга топилди.\nХуллас, Норбўта бориб, келиннинг қўлига бир ярим миллион сўмни бериб келди.\nОта талабига кўра, Норбўта Ғозиқулни қишлоққа кўчиб келишга роса ундаган. Аммо “шаҳар кўрган эчки” бўлмиш Ғозиқул бўй бермаган. Ҳамишагидай:\nЯқинда ишларим “беш” бўлиб кетади. Ана ўшанда қишлоққа “Мерседес” миниб бораман, деб туриб олибди.\nКелин эса очиқдан-очиқ:\nҚишлоққа бу аҳволда боришга уяламан, дебди.\nРайимберди ота янада чўкди.\nФарзандлар уни шифохонага олиб боришди.\nОта туман шифохонасида қийналиб жон берди… То сўнгги сонияга қадар отанинг тобора нурсизланиб бораётган кўзларидан ёш аримади…\nҲар нечук, юборилган одамлар Ғозиқулни топиб келишди.\nҒозиқул акалари қатори бел бойлаб, асо ушлаб “Вой, отам”лаб туришга яради.\nМайитни жойлаб келишганидан сўнг Норбўтанинг уйида бир ғунажин сўйилиб, овулнинг оқсоқолларига бир косадан шўрва берилди.\nҲаёт шафқатсиз. Одамлар ҳам.\nБалки бунда бир ҳикмат бордир, ҳар нечук, қабристондан қайтган одамлар марҳум ҳақида эмас, кўпроқ кундалик тирикчилик ташвишлари ҳақида гаплашишарди.\nЭ, ишлар билан бўлиб сал кечикиб қолдим-да, деб қолди бир пайт Ғозиқул сал баландроқ овозда. Кўпчилик у томонга “ялт” этиб қарашди. Бўлмаса кейинги жума юмшоққина “Мерседес” машинасида келиб, отам билан энамни Бухорога, зиёратга олиб бориб келмоқчийдим. Оғайниларга тайинлаб қўйгандим. Бариси тайёргарлик кўриб, кутиб туришганди…\nНечукдир бу гаплардан сўнг хонага ўлик сукунат чўкди. Оқсоқоллардан кўпчилиги алланимадан хижолат чеккандай бош эгиб, дастурхон попугидан кўз узмай ўтиришарди.\nШу “Мерс”ни ўзим олмоқчиман, дея гапида давом этди Ғозиқул. Яқинда бир катта иш қилдим, қўлимга катта пул тушадиган. “Кўк”идан…\nНорбўта аввал томоқ қирди. Сўнг алақандай жеркиган оҳангда:\nУка, деб чақирди.\nҒозиқул сергак тортиб шу томонга қаради.\nСени сўрашаётганди, деди Норбўта ташқарига ишора қилиб.\nШу ердаям топиб олишади-я, деди илжайиб Ғозиқул шошиб ўрнидан тураркан.\nНорбўта укаси билан изма-из чиқди.\nУ ёқда, деди у Ғозиқулга дўнг ортини кўрсатиб.\nҒозиқул ҳайрон бўлиб шу тарафга юрди.\nНорбўта укасининг ортидан келди. Унинг қўлида бир тугунча бор эди.\nМана, деди у тугунчани укасининг қўлига тутиб. Бу ерда икки юз минг. Отам охирги кунлари тилдан қолди. Агар гапирганида шундай васият қилиши аниқ эди. Шаҳарга бор. Келиннинг кўзи эсон-омон ёриганидан кейин қишлоққа кўчиб келинглар. Ана жой, ана уй. Биз ҳам қараб турмаймиз. Хоҳласанг фермерлигимни ол. Энди шаҳарда уйтиб юриш сенга ярашмайди…\nАка, сиз тушунмаяпсиз-да, яқинда ишларим “беш” бўлиб кетади…\nАммо Норбўта укасини гапиртиргани қўймади. У қўли билан қишлоқ ўртасидаги бекатга ишора қилди.\nҲозир эса бор. Ярим соатлардан сўнг автобус ўтади. Шаҳарингга жўна. Негадир ҳозир сени кўргим келмаяпти… Ҳозир кетсанг, ҳаммамизга яхши бўлади… Кейинги бозор худойи қиламиз. Келсанг яхши бўлади…\nКеламан, деди ҳовлиқиб Ғозиқул. Албатта келаман…\nҒозиқул тугунни бағрига босганча, акасининг фикридан айниб қолишидан чўчигандай бекат томон тез-тез юриб кетди.\nҒозиқул якшанба куни худойига келолмади. Бир талабадан “Зарур ишим чиқиб қолди. Лекин тез орада “Мерс”да бораман”, деб айтиб юборибди…\nРукнларАбдуқаюм Йўлдош (1962)\n← Аввалги Аввалги Жўра Фозил. Маъсума қиз қарғиши (ҳикоя)\nКейинги → Кейинги: Абдуқаюм Йўлдош. Ҳаёт энди бошланади (ҳикоя)


66 ёшли аёл 20 йил бир...\n11.11.2021 17:45 0 1948\nБританиялик нафақадаги аёл 20 йилдан бери бир хил таом истеъмол қилади ва буни хушбичим қоматининг асосий сири деб билади. Бу ҳақда «Daily Mirror» нашри ёзмоқда.\n66 ёшли Жейн Винтерингемнинг айтишича, у анъанавий инглиз таоми — сабзавотли картошкани болалигидан хуш кўрган. Фарзандлари улғайиб, мустақил яшай бошлагач, у ҳар куни шу таомни пиширишни бошлайди.\nОхирги 20 йил давомида Жейн фақатгина брюссел карами ва сабзи билан қовурилган картошкани истеъмол қилиб келган. У ўз анъанасини фақат бир марта бузган: 2020 йилнинг 25 декабрида қизи унга мексика таомларини пишириб берган.\nЖейн Винтерингем фақат бир хил таомни танаввул қилса-да, бу умуман унинг баъдига урмаганини ва уни бошқа таомларга алмашмаслигини айтади.\nСпорт 02/04, 20:27\n«Бавария» бош мураббийи гўшт ейишдан воз кечди


АДАШГАН ҚИЗЛАР ОНАСИГА ТОПШИРИЛДИ - AUZ.UZ\nЖорий йилнинг 12 август куни соат 20:10 лар чамасида Ўзбекистон Республикаси Миллий гвардияси Андижон вилояти Қўриқлаш бошқармаси 10-алоҳида отряди командири Д.З.Султонов қўриқланаётган объектлар фаолиятини назорат қилаётган вақтида Пахтаобод тумани Юқори МФЙ ўрамида 2 нафар вояга етмаган қизларга дуч келади. Савол-жавоблар асносида уларнинг бири Эргашалиева Насибахон ва синглиси Наврўзахон эканлиги маълум бўлади. Шу куни соат 15:30 лар чамасида маҳалласида ўйнаб юриб, туман марказига қатновчи автобусга чиқишган ва адашиб қолишган.\nЗудлик билан ота-онаси ва яшаш манзилини аниқланди. Улар тумандаги Бодроғобод маҳалла фуқаролар йиғини Қизғалдоқ кўчаси 1- уйда яшашлари маълум бўлди.\nЯшаш манзилидан адашган қизлар шу куни соат 22:20 да онасига тилхат орқали соғ-саломат топширилди.Суриштирув даврида адашиб қолган қизлар 2009 йилда туғилган Насибахон ва 2012 йилда туғилган Наврўзахон эканлиги аниқланди.\nАндижон вилояти Қўриқлаш бошқармаси\nматбуот гуруҳи инспектори.


Токио—2020. Эркин курашчи Жавраил Шапиев бронза медали учун курашиш имкониятини қўлга киритди. Енгил атлетикачи Светлана Радзивил эса мусобақа билан хайрлашди - Daryo\n11:32, 05.08.2021 15697\nТокио—2020. Эркин курашчи Жавраил Шапиев бронза медали учун курашиш имкониятини қўлга киритди. Енгил атлетикачи Светлана Радзивил эса мусобақа билан хайрлашди\nТокио—2020 Олимпиадасида бир қатор ўзбекистонлик спортчилар 5 август куни ўз иштирокини ўтказмоқда.\nЭркин кураш бўйича -86 кг вазн тоифасида Жавраил Шапиев бронза медали учун ўтиш жангида швейсариялик Стефан Ричмутга қарши баҳс юритди ва 5:2 ҳисобида ғалаба қозонди. Эндиликда у Олимпиада бронзаси учун баҳсда россиялик Артур Нифоновга қарши курашади. Ушбу беллашув Тошкент вақти билан 15:50 дан кейин бошланади.\n-74 кг вазнда Бекзод Абдураҳмонов 1/8 финалда Пуэрто-Рико вакили Франклин Гомесни 10:0 ҳисобида енгиб, чорак финалга йўл олганди. Бироқ Бекзод 1/4 финалда россиялик икки карра жаҳон чемпиони Заур Сидаковга енгилди. Шу тариқа энди агар россиялик спортчи финалга чиқсагина, Абдураҳмоновда бронза учун имконият бўлади.\n-57 кг вазнли курашчи Ғуломжон Абдуллаев эса америкалик рақибига 1:11 ҳисобида ютқазиб, мусобақа билан хайрлашди.\nЕнгил атлетиканинг баландликка сакраш йўналишида Safina Саъдуллаева ва Светлана Радзивил курашларга кирди. Радзивил ўз иштирокини саралашда якунлаган бўлса, Саъдуллаева медаллар ўйналадиган финал босқичга йўл олди.\nШунингдек, айни дамда Екатерина Воронина (енгил атлетика, кўпкураш) ва Алисе Фаҳрутдинов ҳамда Александр Савкин (замонавий бешкураш) мусобақаларда иштирок этмоқда.\n10:40, 24.08.2021 165518\n10:12, 01.09.2021 78949\n23:54 Бугун 6375\n23:45 Бугун 3156\n23:33 Бугун 1520\n23:21 Бугун 1456\n09:10 Бугун 69681


Қалтис қадам жазоси\n31.05.2018 Муаллиф Камола Полвонова\n“… Оилавий шароитим оғир. Пулга қийналиб қолдим. Ўзимни овутиш мақсадида спиртли ичимлик ичишга ружу қўйдим. Аммо аҳволим бу билан яхшиланмади. Хотиним болаларни олиб уйдан кетиб қолди. Ҳаммаси шундан сўнг бошланди…”\nБағдодлик Авазжон Мелиевнинг жиноят ишлари бўйича Қўқон шаҳар судида берган кўрсатмасида у ўз ҳолатини шундай баён қилди. Кейин нима қилган дерсиз. Албатта, у иш қидирди. Аммо ҳаётини яхшилаш, издан чиққан турмушини тиклаш учун эмас, шунчаки пул топишни кўзлади. Аввал содир этган қилмиши ва жиноят ишлари бўйича Мархамат тумани суди томонидан тайинланган жазо яраси битмай туриб, уни янгилади.\n2017 йилнинг июль ойларида дастлабки тергов даврида шахсини аниқлашнинг имкони бўлмаган қўқонлик Дилфуза билан учрашиб қолганида ишсизлиги, пул топишга қийналаётганлигини билдирди. Телефон рақамини қолдирди. Аммо ўзи каби нафс ботқоғига ботиб, ўзгалар саломатлигини оғулаш асосида кун кечирадиган кимсадан қандай таклиф чиқишини яхши биларди.\nСиз учун иш бор, – салом-алиқдан сўнг мақсадга кўчади таниши. – Агар Тожикистон Республикаси фуқароси Шавкат исмли шахсдан “опий” гиёҳвандлик моддасини олиб келиб берсангиз мўмайгина даромадга эга бўласиз. Йўл ҳаражатингиз учун 200 минг сўм пул бераман.\nУ рози бўлди. Берилган рақам бўйича қўнғироқ қилиб, гиёҳвандлик моддаси беркитиладиган жойни келишиб олдилар.\nА.Мелиев шу йилнинг 13 июль куни шериги томонидан яшириб қўйилган Тошкент вилояти Бўка тумани Бахмал қишлоғининг Тожикистон Республикаси Сўғд вилояти билан кесишган чегара айланма йўли яқинида жойлашган “О.Шодиев” фермер хўжалигига қарашли пахта дала майдонидаги симёғоч остига кўмилган тўрт дона целлофанга қадоқланган 3622,0 грамм “опий” гиёҳвандлик воситасини топди. Аммо модда “эгаси”га етиб бормади.\nТошкент вилояти, Ўртачирчиқ тумани ҳудудининг “Қорасув” ЙПХ маскани назоратидан ўтаётган пайтда сири фош бўлди. Ҳуқуқ-тартибот идоралари ходимлари томонидан қўлга олинди.\nДастлабки тергов даврида ўтказилган тадбир давомида дала майдонидаги симёғоч остида яна 2817,0 грамм “опий” гиёҳвандлик моддаси борлиги аниқланди.\nСуд судланувчининг айбини енгиллаштирувчи ҳолатлар билан бир қаторда жиноятни ғаразли ва бошқача паст ниятларда содир этганлиги, илгари ҳам қасддан амалга оширган қилмишини инобатга олиб, унга нисбатан озодликдан маҳрум қилиш жазоси тайинлашни лозим топди.\nЖиноят ишлари бўйича Қўқон шаҳар суди томонидан А.Мелиев хавфли рецидивист деб топилиб, 12 йил озодликдан маҳрум этилди.\n« Бош мезон – эзгулик, меҳр-саховат\nБожсиз олиб кириладиган товарлар »\nВатанпарварлик – юртга садоқат - 3 та\nСоҳибқирон ворислари - 3 та\nҚўлда қалқон, қалби шижоатли ўғлонлар - 3 та\nМард йигитлар номи барҳаёт - 3 та\nУмумдавлат акцияси ягона имконият - 3 та\nМаърифат ва маданият масканига зиёрат - 3 та


Шуни таъкидлаш жоизки, олий даражадаги учрашув Қозоғистон раислиги доирасида ўтказиладиган туркум тадбирлар билан тўлдирилади. Хусусан, олий даражадаги учрашув олдидан Остонада ШҲТга аъзо давлатларнинг маданият ва мудофаа вазирлари учрашмоқдалар. Саммит кунлари эса ШҲТ Ишбилармонлар кенгаши ҳамда ШҲТ Банклараро бирлашмасининг йиғилишлари бўлиб ўтади.\nДавлат раҳбарларининг бўлажак тор доирадаги ва кенгайтирилган таркибдаги (кузатувчи мамлакатлар ҳамда мулоқот бўйича шериклар иштирокида) музокараларида ташкилот доирасидаги амалий ҳамкорликнинг ҳозирги ҳолати ва истиқболлари муҳокама этилади. Шунингдек, учрашув қатнашчилари минтақавий ҳамда халқаро аҳамиятга молик долзарб масалалар юзасидан ҳам ўзаро фикр алмашадилар.\nШҲТга аъзо давлатлар раҳбарлари кенгашининг қарори билан Ҳиндистон ва Покистоннинг ушбу бирлашмага қабул қилиниши жараёнлари ниҳоясига етади. Экспертларнинг олдиндан фикр билдиришларича, Деҳли ҳамда Исломободнинг тўла ҳуқуқли аъзолиги ташкилот фаолиятига сифат жиҳатидан янгича мазмун бахш этади. Хусусан, бу икки йирик мамлакатни ўз сафига қабул қилиш асносида ШҲТ терроризм билан кураш соҳасидаги ҳамкорликни сезиларли даражада фаоллаштиради. Улар томонидан мазкур соҳада тўпланган амалий тажриба бирлашмага аъзо бошқа давлатларда катта қизиқиш уйғотиши мумкин.\nЖанубий Осиёдаги икки ўта муҳим мамлакатнинг ШҲТ аъзолигига қабул қилиниши транспорт-коммуникация ҳамкорлигини ривожлантириш учун ҳам кенг истиқболларни очади: бу Трансафғон транспорт-коммуникация йўлагини ҳамда “Марказий Осиё — Форс кўрфази” трансминтақавий лойиҳасини амалга оширишга кўмаклашади. Ушбу артериялар келажакда Жанубий ва Марказий Осиё, Форс кўрфази давлатлари ўртасидаги асосий боғловчи бўғин бўлиб қолиши муқаррар.\nТашкилотга аъзо давлатлар етакчилари терроризм ва экстремизмга қарши кураш, ШҲТ маконида тинчлик ҳамда хавф-сизликни мустаҳкамлаш, ўзаро сайёҳлик оқимини кучайтириш соҳаларидаги ҳамкорликни кенгайтиришни кўзда тутадиган қатор ҳужжатларни ҳам тасдиқлайдилар.\nСаммит якунига кўра, ташкилотнинг ўтган йиллар давомидаги фаолиятига баҳо берувчи ва унинг келгуси ривожланиш истиқболлари белгиланадиган Остона декларациясини қабул қилиш кутилмоқда.\nТаъкидлаш жоизки, Ўзбекистон Шанхай ҳамкорлик ташкилотининг асосчи давлатларидан бири саналади. Ўтган йиллар давомида Тошкент унинг ривожланишига салмоқли ҳисса қўшиб келди ҳамда бу йўлдаги фаолият давом этмоқда. Республикамиз уч марта — 2004, 2010 ва 2016 йилларда ташкилотга раислик қилди ҳамда мазкур даврларда ҳар гал фаолият даражасининг янада юқори кўтарилгани, ШҲТнинг институционал салоҳияти янада гуркурагани ва ўзаро ишончнинг мустаҳкамланиши ҳамда халқаро майдонда тузилма нуфузининг ошиши таъминланганини таъкидлаш қувонарлидир.\nЭслатиш ўринлики, 2004 йилда Ўзбекистон ташаббуси билан хавфсизлик кенгашлари котибларининг учрашувлари механизми йўлга қўйилган эди. Ўзбекистон пойтахтида ШҲТнинг Минтақавий антитеррор тузилмаси Ижроия қўмитаси жойлашган. Жорий йилда “Шанхай оиласи”га қўшиладиган Ҳиндистон ва Покистон Эрон ҳамда Мўғулистон билан бирга кузатувчи давлат мақомини айнан Ўзбекистон раислиги даврида олган эди.\n2010 йили Тошкентда ШҲТ ва БМТ котибиятлари Ҳамкорлик тўғрисидаги қўшма декларацияни имзоладилар ҳамда бу икки тузилма ўртасида алоқаларга замин бўлди. Ўша йили ШҲТнинг Иш юритиш қоидалари ва ШҲТга янги аъзоларни қабул қилиш тартиби тўғрисидаги Низом имзоланди. Республикамиз, шунингдек, аъзо давлатларнинг илм-фан ҳамда техника бўйича вазирлик ва идоралари раҳбарларининг учрашувлари механизмининг ташаббускори бўлди.\n2016 йилда ўтган Тошкент юбилей саммити, албатта, тарихий воқеа бўлиб, унинг самарали натижалари эксперт -доираларда ҳамон муҳокама қилинаётгани эътиборга молик. Унинг якунига кўра қабул қилинган ҳужжатлар, жумладан, ШҲТ ўн беш йиллиги декларацияси, ШҲТнинг 2025 йилгача Ривожланиш стратегиясини амалга ошириш бўйича 2016 — 2020 йилларга мўлжалланган Ҳаракатлар режаси, Ҳиндистон ва Покистоннинг ШҲТга аъзо давлат мақомини олиш йўлидаги мажбуриятлари тўғрисидаги меморандумлар Қозоғистоннинг ШҲТга 2016/2017 йилларда раислик қилиши учун ҳам мустаҳкам асос яратдики, унинг муваффақиятли хотимаси, шубҳасиз, Остонадаги учрашувлар бўлади.\nМазкур рукндаги бошқа мақолалар: « «The Washington Times»: Ўзбекистондаги диний бағрикенглик бошқа мамлакатлар учун намунадир\tГиёҳвандлик моддалари оқимига тўсиқ »


Қашшоқлик барҳам топди… — ni hao | 你好\nni-hao.uz . 28.12.2020 28.12.2020 . 87\nХитой раиси, Компартия МК Бош котиби Си Сзинпин янги даврда мамлакат режалаштирилганидек қашшоқликни камайтириш мақсадларига эришгани ва жаҳонни ҳайратга соладиган муваффақиятларни қўлга киритгани борасида баёнот берди.\nСаккиз йиллик машаққатли меҳнат туфайли қишлоқ аҳолиси қашшоқликдан халос бўлди, сўнгги ўн йилда салкам 100 миллион киши қашшоқлик исканжасидан қутилди. Си Сзинпин бу баёнотни ХКП МК Сиёсий бюроси Доимий қўмитасининг мажлисида берди.\n«Хитойда махсус рўйхатга киритилган деярли барча камбағал уездлар тугатилди, минтақаларда қашшоқлик мутлақ барҳам топди», деди Си Сзинпин.\nМаълумки, ХКП 18-съездидан сўнг Марказий Қўмита қашшоқликни тугатиш биринчи даражали вазифа дея белгиланган эди. Шундан сўнг қашшоқликни тугатиш йўлида манзилли чоралар кўрилди ва инсоният тарихида қашшоқликка қарши шиддатли кураш бошланди.\nТаҳлилчиларнинг фикрича, Хитойда сўнгги 40 йилда 800 миллиондан ортиқ киши қашшоқликдан қутилган. Бу жаҳондаги қашшоқ аҳолининг 70% демакдир.\nШу тариқа Хитойда қашшоқлар сони 94%га камайди. Агар 1978 йилда мамлакатда қашшоқлар сони 770 миллион кишини (бу мамлакат аҳолисининг 97,5%) ташкил қилган бўлса, 2019 йил охирига келиб, Хитойда қашшоқликда ҳаёт кечирадиганлар 5,5 миллион кишини ташкил қилди, бу 1,4 миллиард кишини ташкил қилувчи Хитой аҳолисининг 0,4% демакдир.\n1956-2018 йилларда аҳоли жон бошига ҳисоблаганда даромадлар 36,8 баробар ошди. Истеъмол харажатлари эса 28,5 баробар кўпайди.\nХитойнинг бу соҳадаги ютуқлари жаҳон ҳамжамияти томонидан тан олинди. Жумладан, БМТ Бош котиби Антониу Гуттериш сўнгги ўн йилликда қашшоқликни тугатиш йўлида Хитой жаҳон етакчиси эканлигини таъкидлади. 2013 йилдан шу кунга қадар 100 миллион киши қашшоқлик исканжасидан қутқарилди. 2012 йилдан бошлаб Хитой ҳар йил 10 миллиондан ортиқ кишини қашшоқликдан қутқарди. 2020 йилда кузатилган COVID-19 ҳам бу саъй-ҳаракатларга салбий таъсир кўрсатмади.\nТаҳлилчиларнинг айтишларича, сўнгги ўн йилликда Хитой қишлоқ хўжалик маҳсулотлари ишлаб чиқарувчиларни, қишлоқдан шаҳарга келувчиларни рағбатлантиришни кўзловчи ички меҳнат миграциясини фаол қўллаб қувватлаш сиёсатини олиб борди. Айниқса, чегаралардаги қашшоқ минтақаларга ва этник камчиликларга алоҳида эътибор қаратилди. Шунингдек, хотин-қизлар, болалар, кексалар ва ногиронларнинг турмуш шароитлари яхшиланиши учун кўп ишлар қилинди.\nХитойда қашшоқликка қарши кураш 1978-85 йилларда режали иқтисодиётдан воз кечилиб, қишлоқ хўжалигида ислоҳотлар ўтказилиши билан бошланди. Қишлоқ хўжалигини ривожлантириш ва қишлоқда камбағалликни тугатиш бир вақтда олиб борилди. Маълумки, Хитой ўтган асрнинг иккинчи ярмида аҳолини озиқ-овқат билан таъминлашда бир қатор муаммолар билан тўқнаш келди. Одамлар тўйиб овқатланмасди. Қишлоқ туманларида ер ислоҳотларининг ўтказилиши, ирригация инфратузилмаларининг яхшиланиши ишлаб чиқариш ўсишига ва қишлоқ хўжалиги маҳсулотларининг кўпайишига олиб келди. Қишлоқ хўжалигида ислоҳотлар ўтказилган 1978-1985 йилларда аҳоли жон бошига ҳисобланганда дон 14%, пахта 73,9%, гўшт 87,8%, деҳқонларнинг даромади 3,6 баробар кўпайди. Кўплаб қишлоқ хўжалик маҳсулотлари бўйича Хитой экспорт қилувчи мамлакатга айланди.\nҚишлоқ хўжалигидаги ислоҳотлар билан бир вақтда уй-жой муаммоси ҳам бартараф этила бошланди, қишлоқ аҳолиси тоза ичимлик суви ва тиббиёт хизматлари билан таъминланди. Ижтимоий суғурта тизими яратилди. 2019 йил март ойига келиб базавий суғурта 941 миллион кишини, тиббиёт суғуртаси эса 1,3 миллиард кишини қамраб олди. Бу Хитой аҳолисининг деярли ҳаммаси деганидир.\nХитойда қашшоқликни камайтириш ишига нафақат давлат ва партия аппарати, балки хусусий сектор, жамоат ташкилотлари, бир сўз билан айтганда, мамлакатнинг ҳар бир фуқароси жалб қилинди.\nМасалан, «10 000 корхона 10 000та қишлоққа ёрдам беради» лойиҳасида 60 мингдан ортиқ хусусий корхона иштирок этди. Йирик корхоналар қашшоқ уездларни оталиққа олди. Шуни таъкидлаш керакки, ҳукумат аҳолининг интернет билан таъминланишига катта аҳамият берди, бугунги кунда Хитой аҳолисининг 90%дан кўпроғи интернет билан таъминланган.\nХХР ҳукумати 2020 йилда қашшоқликни бутунлай барҳам беришни режалаштирган эди. Кўриниб турибдики, ҳукумат ўз олдига қўйган мақсадга эришди.\nҲукуматнинг очиқлик сиёсати ва олиб борилган ислоҳотлари боис бугунги кунда Хитой жаҳондаги етакчи иқтисодиётлардан бирига айланди.\nҲар йили 1 октябрь санасида Хитойдаги энг асосий давлат байрами — Хитой Халқ Республикаси ташкил топган кун кенг нишонланади. Хитой Халқ Республикаси ташкил топган куни ...\nАввалги мақола | 上一篇文章 Хитой ривожланишда давом этади\nКейинги мақола | 下一篇文章 «Аньцзи» ёки афсонавий кўприклар ҳақида


ЎзА - Шимолий Корея озиқ-овқат инқирози ҳақида огоҳлантирмоқда\n22.02.2019 11:33:25 Чоп этиш версияси\nШимолий Корея озиқ-овқат инқирози ҳақида огоҳлантирмоқда\nШимолий Корея 2019 йилда 1,4 миллион тонналик озиқ-овқат етишмаслигидан огоҳлантирди.\nБунга сўнгги пайтларга мамлакатда кузатилаётган юқори ҳарорат, қурғоқчилик, сув тошқинлари шу жумладан, Бирлашган Миллатлар Ташкилоти томонидан жорий қилинган санкциялар асосий сабаб қилиб келтирилган.\n1950-53 йиллардаги Корея уруши ва хавфсизлик кафолатлари сабабли Шимолий Корея ядровий қуроллар ишлаб чиқаришни жадаллаштирган ва кейинчалик ушбу қуроллар билан Қўшма Штатларга таҳдид қила бошлади. Вашингтон Шимолий Кореядан ушбу ядровий қуроллардан воз кечишини талаб қилиб келмоқда.\nБМТ Хавфсизлик кенгашига аъзо 15 давлат Пхеньян ядровий ва баллистик ракета дастурларини молиялаштиришни тўхтатиш учун 2006 йилдан бери Шимолий Кореяга санкцияларни бир овоздан қўллаб-қувватлаган эди.\nУшбу сабаблар мамлакат иқтисодиётини ўта ночор аҳволга келтириб қўйди. Бу эса айни дамда мамлакат бўйлаб озиқ-овқат маҳсулотлари етишмаслиги, аҳоли турмуш тарзининг паст даражага тушиб қолиши каби қатор муаммоларни келтириб чиқармоқда.


“Рома” Жозе Моуриньо бошқарувидаги дастлабки мавсумни ҳар ҳолда ёмон ўтказмади. Португалиялик мураббий ўз олдига қўйилган Чемпионлар лигасига йўлланма олиш ва Италия кубогини қўлга киритиш вазифасини уддалай олмаган бўлса-да, жамоа ўйинида ижобий ўзгаришлар бўлаётганини ҳеч ким инкор эта олмайди.\nЧемпионат ўйинларини аввалги йилдан бир поғона юқорида – олтинчи ўринда якунлаган “Рома” келаси мавсумни Европа лигасида бошлайди. Ҳар ҳолда УЕФА таснифида Чемпионлар лигасидан кейин иккинчи ўринда қайд этилувчи бу халқаро турнир римликлар бу гал бош соврини учун ўйнайдиган Конференциялар лигасидан нуфузлироқ ҳисобланади.\nДарҳақиқат, “Рома” мавсумда энг кўп ўйин ўтказган Италия клуби сифатида қайд этилди. Ҳамма мавсумния кунлаб, таътилга чиқиб кетган паллада Жозе Моуриньо шогирдлари йилнинг энг муҳим учрашувига тайёргарлик кўрмоқда.\n“Рома” 25 май куни Албаниянинг Тирана шаҳрига бориб, Конференциялар лигаси финалида Нидерландиянинг “Фейеноорд” жамоаси билан куч синашади.\nСтатистика билан шуғулланувчи мутахассислар римликлар иштирокини тугатмай туриб, португалиялик устоз бошчилигидаги мураббийлар штаби мавсум давомида қайси ўйинларга кўпроқ таянганини ҳисоб-китоб қилиб чиқди.\nХўш, Жозе Моуриньо мураккаб мавсумда кимларга қанча таянган?\nЖозе Моуриньо шогирдлари мавсум давомида 54 та ўйинда иштирок этди. Шулардан А Серияда 38 та, Конференциялар лигасида 14 та ва Италия кубогида 2 та учрашув бўлди. Португалиялик мутахассис бу ўйинларда жами 31 нафар футболчидан фойдаланди.\nЭнг кўп майдонда бўлган ўйинчи сифатида дарвозабон Руф Патрисио қайд этилган. 34 ёшли посбон 53 та ўйинда 4680 дақиқа ҳаракат қилиб, ўз дарвозасидан 60 та тўп ўтказиб юборди, жами 21 та баҳсда дарвозаси дахлсизлигини сақлаб қолди.\nРейтингни иккинчи поғонаси жамоанинг асосий тўпурарига айланган Тэмми Абрахамга тегишли бўлиб, англиялик ҳужумчи майдонда 4079 дақиқа ҳаракат қилди ва ўз ҳисобига 27 та гол ва бешта ассис ёздириб қўйди.\nМайдонда тўрт минг дақиқадан кўп ўйнаган сўнгги футболчи Рожер Ибаньес бўлди. Марказий ҳимоячи 4079 дақиқа ҳаракат қилди.\nЖамоа етакчиларидан Лоренцо Пеллегрини, Николо Дзаньоло ва Крис Смоллинг кутилганидан анча кам ўйнади. 20 ёшли Никола Залевски “Рома”нинг ҳақиқий кашфиёти сифатида эътироф этилди.\nЭлдор Шомуродовнинг майдонда ўтказган вақти 1186 дақиқани ташкил қилди ва бу кўрсаткич бўйича легионеримиз 16-қатордан ўрин олган. Бу вақт мобайнида Элдор ўзи қатнашган барча турнирларда гол уришга муваффақ бўлди. Умумий ҳисобда ўзбек ҳужумчиси 39 та беллашувда бешта гол ва олтита ассист қайд этди.\n“Рома” футболчиларининг мавсум давомида неча дақиқа ўйнаганини қуйидаги рейтингда билиб олиш мумкин:\nРуи Патрисио: 4680'\nТэмми Абрахам: 4079'\nРожер Ибаньес: 4076'\nРик Карсдорп: 3903'\nДжанлука Манчини: 3852'\nБрайан Кристанте: 3648'\nГенрих Мхитарян: 3342'\nЖордан Верету: 3061'\nЛоренцо Пеллегрини: 3047'\nНиколо Дзаньоло: 2739'\nКрис Смоллинг: 2722'\nМатиас Винья: 2096'\nМараш Кумбулла: 1801'\nСтефан Эл-Шаарави: 1523'\nСержиу Оливейра: 1262'\nЭлдор Шомуродов: 1186'\nНикола Залевски: 1055'\nКарлес Перес: 993'\nФеликс Афена-Гьян: 774'\nЭнзли Мейтленд-Найлз: 652'\nРиккардо Калафьори: 429'\nАмаду Диавара: 306'\nБорха Майораль: 249'\nЭбрима Дарбо: 229'\nГонсало Вильяр: 204'\nЛеонардо Спинаццола: 128'\nЭдоардо Бове: 114'\nБрайан Рейнолдс: 91'\nДаниэль Фузато: 90'\nКристиан Вольпато: 35'\nФилиппо Миссори: 11'\n"Рома" 25 май куни мавсумдаги сўнгги учрашувини ўтказади. Табиийки, Тиранада "Фейеноорд"га қарши ўтказиладиган ўйиндан кейин бу кўрсаткичлар ҳам янгиланади.\nMister Eldorni ōynatishni bilmadi. Tõğri foydalonomadi.\nЭлдорда ишонч йук уйини йуколган шу учун Моурино ишонмайди\nShomurodov bugungi oyinda asosiy tarkibda tushsa agar jamoa uchun ham biz uchun ham juda katta ğalaba beldisidir.


Саида Мирзиёева: “Ўзбекистонлик аёлларнинг дунёга айтадиган гаплари бор” | Qalampir.uz\nСаида Мирзиёева: “Ўзбекистонлик аёлларнинг дунёга айтадиган гаплари бор”\nОлам\t16 Февраль 16:58 8450\nБугун, 16 февраль куни Дубайда Бутунжаҳон аёллар форуми очилди. Унда Ўзбекистон вакили сифатида иштирок этаётган Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси ўринбосари Саида Мирзиёева нутқ сўзлади.\n“Бутунжаҳон аёллар форуми аёллар манфаати учун етакчи ғояларни сафарбар этиб, кўп ишларни амалга оширди. Ўзбекистон бу борада ҳамфикр ва янги ҳамкорлик учун очиқ.\nАёл ҳуқуқларини таъминламай туриб, инсон ҳуқуқларини таъминлаб бўлмайди”, дейди Саида Мирзиёева.\nУ сўзида давом этиб, Ўзбекистон аёлларнинг жамият тараққиётидаги ролини оширишда халқаро тажрибани ўрганиш ниятида эканини айтиб ўтди.\n“Биз бир-биримиздан ўрганишимиз, бир-биримизга куч беришимиз ва илҳом беришимиз, жамиятимиздаги аёлларнинг инсоният цивилизацияси ривожига ўз ҳиссаларини қўшишлари учун уларнинг ролини кучайтиришни ўрганиш учун келганмиз. Ўйлайманки, ўзбекистонлик аёлларнинг дунёга айтадиган гаплари бор, улар инсониятнинг иқтисодий ва маданий ривожланишига салмоқли ҳисса қўша оладилар”, деган Мирзиёева.\nМаълумот учун, форумда дунё таниган аёллардан АҚШ Президенти Дональд Трампнинг қизи ва маслаҳатчиси Иванка Трамп, Халқаро валюта жамғармаси ижрочи директори Кристалина Георгиева, Буюк Британиянинг собиқ Бош вазири Тереза Мэй ҳам иштирок этяпти. Форумга 87 мамлкатдан 3000 га яқин делегат, 100 та маърузачи, Халқаро Валюта Фонди, Жаҳон Банки, БМТ ва ПРООН каби ташкилотлар вакиллари таклиф қилинган. Форум 16-17 февраль кунлари бўлиб ўтади.\nСаида Мирзиёева Бутунжаҳон аёллар форуми\n02 Апрель 13:06 37544\n01 Апрель 18:36 33858\n02 Апрель 16:02 32034\n02 Апрель 16:25 30624\n01 Апрель 09:49 27176


Лондон 2012: 'Кампирнинг дарди ғозада', қолганларники-чи? - BBC News O'zbek\nЛондон 2012: 'Кампирнинг дарди ғозада', қолганларники-чи?\nБутунбошли Олимпиада Ўйинларининг устида ўтириб, нега "инқи" чиқмай ўтирибди, деяётган бўлсангиз ажаб эмас.\nЖурналист "тўкилиши" учун "тўлиш"и керакдек, назаримда. "Тўлиш" учун эса, баҳона керак.\nАна шу баҳонани излаш йўлидаги ҳозирча Лондон марказидаги саъй-ҳаракатларимни-ку, энди қўяверинг:\nМен бир ёну, дўкону ресторан витриналари, метро бекатларию темирйўл вокзаллари бир ён.\nОчилишига саноқли кунлар қолганига қарамай, Лондон Ёзги Олимпиада Ўйинларининг "баҳона"га арзигулик нишонаси топилса, айтинг.\nЛондон марказида кўзингизга ташлангани - "Уимблей" спорт мажмуаси қаерда эканию, Гайд-хиёбонига қандай қилиб боришга ишора қилувчи йўл белгилари, холос.\nҲаммаси - бир неча ўн йиллик Олимпиада Ўйинларига билвосита "томошабинлик" тажрибамга зиддек...\nЎйинларнинг ранггию оҳанги қайда қолди, деб юбориш даражасида: На дурустроқ бир нарсаси қилт этиб кўзингизга ташланади ва на жарангдорроқ бошқаси шиғ этиб қулоғингизга чалинади.\nАммо, шунда ҳам, хулоса чиқаришга сизни ҳам, ўзимни ҳам шошилтирмоқчи эмасман.\nШу кунларда Лондон Ёзги Олимпиада Ўйинлари атрофида баралла ва пичирлаб гапирилаётган гаплар ҳам борки, уларни қаламга олмаслик журналист учун "инсофсизлик" бўлади назаримда.\nЙилларки, Лондон нақлиёт тизими маҳаллий аҳоли, улар сабаб, британ сиёсатининг ҳам "энг нозик" масалаларидан бирига айланиб қолган эмасми, ҳозир оммавий-ахборот воситалари қолиб, жамоат нақлиётларида ҳам гапни қизитаётгани худди ана шу мавзу.\nКунига минглаб одамлар ишга қатнайдиган замонавий поездларининг кечикиши учун биргина ёмғирнинг ўзи кифоя қилувчи шаҳарда ҳозир ҳаммани ўйлантираётган асосий савол - шуунча қўшимча одамга нақлиёт тизими дош берармикан?\nЎтган ҳафта барчани Лондон метро бекатларию йўлларида зир югуртириб, нақлиёт тизимларида ўтказилган махсус "репетиция" эса, ўз саволларига жавоб тополмай, дардларини бир-бирларига пичирлаб тўкиб солаётган маҳаллий аҳолининг бошини янада шиширтирган.\nНақ Ўйинлар арафасида Британиядаги энг йирикларидан бўлган Heathrow аэропорти ва Лондон марказини боғловчи асосий автомобил йўли фавқулодда таъмирлаш ишлари учун ёпиларкан, барчанинг "ўткир" нигоҳи ҳаммани ҳаммаси яхши бўлишига ишонтираётган британ ҳукуматига қадалган.\nУстига устак, Ўйинларнинг хавфсизлигини таъминлаш учун, ҳатто, одамларнинг уйлари томига баллистик ракета ўрнатишга қарор қилинган мамлакатда оддий қўриқчилар сонининг етишмаслиги ҳукумат даражасидаги мавзулардан бирига айланган: "Бу, албатта" ҳукуматнинг сентябр ойидаги йиғинида кўриб чиқилади".\nБу ҳам қолиб, ўйинлар арафасида минглаб одамлар оқиб келаётган Лондон аэропортларида миграция зобитлари етишмаслигини айтинг.\nМухолифатдаги Лейбористлар партияси учун сиёсий очко олишнинг яна бир қойилмақом имконияти: "Ички ишлар вазири Тереза Мей албатта бунинг учун жавоб бериши керак".\nМухолифатми, британ оммавий-ахборот воситалари, ололган, мавжуд вазият баҳона, ҳукуматнинг қисқартиришлар сиёсатини яна бир бор "тахтачага олган": "Шундоқ тадбир арафасида панд бериб қўйган замонавий ускуналарига орқа қилишнинг ўрнига, олган қарорини "жонли одам"нинг қадрини яхшилаб ўйлаб, бермайдими?..". Техника одам бўлармиди, а, лаббай?\nСиёсат даражасидаги мавзу\nОлимпиада Ўйинлари бўлмайдими, ёмғирнинг кети узилмаётган бир манзарада об-ҳавонинг ҳам сиёсат даражасидаги мавзулардан бирига айланганини айтмайсизми?\nҚайси газетани очманг, қайси веб саҳифага боқманг, қайси канални бураманг, барчани бирдек ўйлантирган савол - ҳайф кетган шунча ёз кунлари майли, ҳеч бўлмаса, ўйинлар чоғида қуёш кулиб боқармикан?\nМетереологлар қолиб, Британиядаги унча-мунчага пул тикмайдиган манаман деган гаров бойловчи ширкатларнинг ҳам "бел боғлаб", об-ҳавони башорат қилишга тушиб кетганларига нима дейсиз:\nАниқ башорат қилганга 250 фунт, Лондон Ёзги Олимпиада Ўйинларининг очилиш маросимида ёмғир ёғадими ёки йўқ, пул тикадиган борми? Айнан ёмғирлар сабаб, рекордлар сони ҳам кўп бўлмайди, қанча тикасиз?...\n"Эй, шошманг, шошманг, шу ҳафта охириданоқ Британияга одатий ёз кунлари қайтади. Ҳаво оқими шунга башорат қилмоқда...".\nКечадан бошлаб, бутун оммавий-ахборот воситалари орқали янграшни бошлаган бу каби умидбахш башоратлар бугун ҳам қовоғи очилмаган ҳаво остида эзилибгина ишга қайтган Британиядаги ҳаммани қанчалик ишонтира олгани яна тақдирнинг ҳукмига ҳавола савол эмасми, очиқ қолган. Кузатишда давом этамиз.\nФутбол ишқибозлари қаердасиз, стадионлар бўш қолмоқда\nҚовурилган картошкани фақат МакДональдсдан сотиб оласиз\nЛондон 2012: спортчилар Олимпиада Ўйинларига келишни бошлашди\nЛондондаги Ўзбеклар Олимпиада чоғида нима қилишмоқчи? - давоми


ЮНИCЕФ: БМТ Хавфсизлик кенгашининг санкциялари КХДРдаги гуманитар вазиятни ниҳоятда оғирлаштирди\nЮНИCЕФ: БМТ Хавфсизлик кенгашининг санкциялари КХДРдаги...\n14.02.2018 02:23 0 318\nЮНИCЕФ 2018 йилда КХДРда 60 минг бола тўйиб овқатланмасликдан азият чекишини тахмин қилмоқда.\nБирлашган Миллатлар Ташкилотининг Болалар жамғармаси (ЮНИCЕФ) КХДРда фаолиятини давом эттираётган кам сонли гуманитар ташкилотлардан бири бўлиб, доимо қийинчиликларга дуч келмоқда. ЮНИCЕФ ижрочи директори ўринбосари Умар Абди сўзларига кўра, инсонпарварлик ёрдамига БМТ санкцияларининг дахли йўқ, лекин товарларнинг пулини тўлаш ва уларни ташиш билан шуғулланадиган банклар ва компаниялар эҳтиёткорлик билан иш тутмоқда. Бу ҳақда ТАСС хабар берди.\nТижорий тузилмалар кейинчалик қонунбузарликда айбланишни исташмаяпти. Болаларни озиқ-овқат, сув ва тиббий ёрдам билан таъминлаш мақсадида ЮНИCЕФ бу йил ҳомийлардан 16,5 миллион доллар сўраган, аммо бу пулни тўплашнинг ҳалигача иложи бўлмади. «Болалар ўлимининг асосий сабаблари тўйиб овқатланмаслик ҳамда ёмон ҳолатдаги санитария ва гигиенадан келиб чиқадиган ўткир диареядир», — деди Умар Абди.\nЮНИCЕФ 2018 йилда КХДРда 60 минг бола тўйиб овқатланмасликдан азият чекишини тахмин қилмоқда. «Оқсил ва калориянинг етишмаслиги ўлимга олиб келиши мумкин», — дея огоҳлантиради Абди.\nВазият КХДРга ёқилғи етказиб бериш чекланиши билан оғирлашиб боради, бу унинг етишмовчилиги ва нархининг ўсишига олиб келади.\nКХДРнинг БМТдаги доимий вакили БМТ Хавфсизлик кенгашининг Пхенянга қарши қаратилган санкцияларини Шимолий Корея жамиятини «қоронғи ўрта асрларга» қайтариш ва республика аҳолисини «яшаш ва ривожланиш ҳуқуқидан» бутунлай маҳрум қилиш дея баҳолаб, уларни қамалга тенглаштирди. Бу мамлакатнинг БМТдаги доимий вакили Ча Сон Намнинг ташкилотдаги ёзма баёнотида қайд этилган.\nШимолий Корея дипломати БМТ Хавфсизлик кенгашининг санкциялари КХДРни барча соҳаларда, жумладан, иқтисодиёт, фуқароларнинг фаровонлиги, соғлиқни сақлаш, спорт соҳасида сиқувга олишга ҳамда инсонпарварлик ёрдамини тўхтатишга қаратилганини таъкидлади.\nФевраль ойининг бошида БМТ Хавфсизлик кенгашида сўзлаган нутқида Россиянинг КХДРдаги элчиси Александр Мацегора ҳам мамлакатдаги гуманитар вазият ёмонлашаётганини таъкидлаган эди. «Бугунги кунда Шимолий Кореянинг азоб чекаётган аҳолисига инсонпарварлик ёрдами, жумладан, озиқ-овқат етказиб беришнинг деярли имкони йўқ», — деди Россия элчиси.\n2017 йилнинг декабрь ойида БМТ Хавфсизлик кенгаши бир овоздан КХДРга қарши санкцияларни оғирлаштириш тўғрисидаги навбатдаги қарорни қабул қилди. Ҳужжатда нефть хомашёси ва қайта ишланган маҳсулотларини етказиб бериш бўйича янги чекловлар жорий этилган, шунингдек барча мамлакатлардан 24 ой мобайнида КХДР меҳнат мигрантларини чиқариб юбориш талаб қилинган. Қарорда КХДРга саноат ускуналари, оғир ускуналар ва транспорт етказиб бериш, шунингдек, республикадан асосий экспорт товарларини харид қилиш бўйича бошқа чекловлар ҳам назарда тутилган.\nЭслатиб ўтамиз, 2017 йилда Хавфсизлик кенгаши баллистик ракеталар ва ядровий қуроллар синовига жавобан Пхенянга нисбатан чекловларни уч марта кучайтирди.\nболалар БМТ КХДР\nТаҳлил 10/03, 21:06\nСиёсат 26/02, 09:28\nБолалик Шимолий Кореяда ҳам болалик


Йил бошидан бери Европага йўл олган 4,9 минг қочқин денгизда ҳалок бўлди\n09:49 / 20.12.2016\nЙил бошидан бери Европага Ўрта ер денгизи орқали бормоқчи бўлган 49 мингдан ортиқ муҳожир ва қочқинлар ҳалок бўлди. Бу ҳақда муҳожирлик бўйича Халқаро ташкилот маълум қилди.\nУнинг маълумотларига кўра, Европага 1 январдан 386 495 муҳожир ва қочқин, жумладан Ўрта ер денгизи орқали 358 156 киши келган. Уларнинг асосий қисми Греция (тахминан 176 минг киши) ва Италияда (тахминан 179 минг) жойлаштирилди. Испания қирғоқларига эса 5,4 мингдан ортиқ киши келиб тушган.\nГрецияга 13-19 декабрь кунлари 278 муҳожир ва қочқин келган бўлса, Италияга - 2712. Грецияга асосан сурияликлар, афғонлар ва покистонликлар келди. Италияга эса – нигерияликлар, эритреяликлар ва гвинеяликлар келган.\nЙил бошидан бери Ўрта ер денгизида 4901 киши ҳалок бўлди ёки бедарак йўқолган. Аксарият кишилар Шимолий Африкадан Италияга бўлган йўналишда қурбон бўлди (4404 киши). Туркиядан Грецияга эса йил бошидан бери келмоқчи бўлган 429 муҳожир ҳалок бўлган ёки бедарак йўқолган. Шимолий Африкадан Испанияга қараб йўл олганлар орасида эса бу кўрсаткич – 69 кишини ташкил этган.\nЕвропа денгиз мингдан ортиқ муҳожир


Бугунги кунда Ўзбекистон ва Латвия ҳамкорлиги барча йўналишларда ривожланиб бормоқда. Икки мамлакат ўртасидаги парламентлараро алоқалар Ўзбекистон-Латвия муносабатларини кенгайтиришнинг муҳим омилларидан бири сифатида хизмат қилмоқда.\nУчрашув чоғида меҳмонларга Ҳаракатлар стратегияси асосида амалга оширилаётган туб ислоҳотлар, шунингдек, бутун мамлакатни ривожлантиришга қаратилган муҳим давлат ва маҳаллий дастурлар ҳақида маълумотлар берилди.\nБундан ташқари Парламент Қонунчилик палатаси, унинг тузилиши, унда фаолият юритаётган сиёсий партиялар фракциялари ва Ўзбекистон Экологик ҳаракати, қўмиталар ва чет эл парламентлари билан ҳамкорлик бўйича тузилган парламентлараро гуруҳлар хусусида сўзлаб берилди. Шу билан бирга икки мамлакат парламентлари ҳамкорлик гуруҳларининг фаолиятини такомиллаштиришга эътибор қаратилди.\nШу билар бир қаторда муҳокамаларда иккала томон учун муҳим аҳамиятга эга бўлган хорижий инвестицияларни жалб этиш соҳасидаги қонунчиликни такомиллаштиришда ўзаро тажиба алмашиш, шунингдек, савдо-иқтисодий, ижтимоий-сиёсий йўналишлардаги ҳамкорликни ривожлантириш масалалари бўйича фикр алмашилди.\nЎз навбатида Латвия Сейми раиси сўнгги вақтларда икки мамлакат олий вакиллик органлари ўртасида муносабатларнинг фаоллашгани кузатилаётганини таъкидлаб ўтди. И. Мурниеце қисқа давр ичида Ўзбекистонда олиб борилаётган кенг кўламли ислоҳотлар юзасидан қизиқиш билдириб, ўзбек-латвия ҳамкорлиги сиёсий, шунингдек, парламентлараро йўналишлари янги босқичда ривожланаётганлигини алоҳида қайд этди. Шу қаторда, меҳмон Ўзбекистон парламенти яхши тажрибани мужассамлаштиргани ва шу ўринда қонун ижодкорлиги фаолиятидаги истиқболли жиҳатларни ўрганиш бўйича ҳамкорлик қилиш таклифини билдирди. Латвия Сейми раиси мамлакатда туризмни ривожлантириш дастурини юқори баҳолади. Шу билан бир қаторда Ўзбекистон Латвиянинг йирик савдо ҳамкори экани, транспорт логистикаси ва икки томонлама авиаташувларни ривожлантиришда ҳамкорликни йўлга қўйиш муҳим ўрин тутишини таъкидлаб ўтди.\nСуҳбат давомида ўзаро фикр алмишиниб, яқин истиқболдаги икки томонлама ҳамкорликнинг асослари белгилаб олинди.\nКўришлар сони: 6723


Ичаклар -тушда кўрса нима бўлиши хақида ⋆ Tush tabirlari mukammal sayt\nИчаклар -тушда кўрса нима бўлиши хақида\nАвтор TUSHDA На чтение 1 мин Просмотров 75 Опубликовано 15.09.2018\nИбн Сирин: Тушда ичакларни кўриниб қолмоғи ёки қорнидаги нарсадан бирон ниманинг кўриниб қолиши захирага олиб қўйган молининг маълум бўлишидир.\nИнсон ўзини ичагини емоғи ўз молидан ейишга далилдир. Шунингдек, агар тушида бошқа одамнинг ичакларини ёки қорнидаги нарсаларидан бирон нимани еса унга кўп мол етиб, ундан ейди.\nТушида ичакларини ташқарига чиқиб қолиши қизига совчи келишига далилдир. Ким тушида ўз қорин ичаклари ёки бошқа аъзолари ташқарига чиқарилгандан сўнг қорнини ювганини кўрса, Аллоҳнинг ризолиги йўлида вафот этишига далолат қйлади.\nАйтилишича қориндаги нарсанинг чиқиши яши- рин нарсасини ошкор бўлишига далолат қилади. Кимниниг тушида гўё подшоҳ ўз халқининг қорнини ёриб халқ эса ўз қоринларини тафтиш қилса, сўнг подшоҳ уларнинг қорнидаги нарсаларини олса, ўнгида подшоҳ шу халқни молу давлатини олади.\nКимнинг тушида гўё қорни ва ёғлари эриса, боласи йўқ одам учун бу яхшидир. Фақир учун ҳам яхши. Чунки унинг фарзандди бўлишига, фақирларнинг эса бой бўлишига далолат қилади. Чунки болалар қориндаги нарсалар ўрнидадир.


Яя Туре ўз хизматини А Серия клубига таклиф қилди\n10 сентябрь, 2020, 18:48\nТеглар:А Серия | Яя Туре\nУнга жамоа керак.\nИвуарлик машҳур ярим ҳимоячи Яя Туре ўз хизматини А Серия дебютанти ҳисобланган “Специя” клубига таклиф қилди.\nSecolo XIX нашрининг хабар беришича, 37 ёшли футболчининг агенти Италия клуби билан боғланган ва мижозининг хизматларини таклиф қилган. Айтиш керакки, “Специя” ўз тарихида илк бор А Серияга чиқди ва шу боис, улар таркибга тажрибали футболчиларни қўшиб, элитада жон сақлаб қолишга уринишлари мумкин.\nЯя Туре фаолияти давомида “Барселона” ва “Манчестер Сити” клубларида тўп сурган.


Марказий банкнинг асосий ставкани кўриб чиқиш бўйича навбатдан ташқари йиғилиши бўлиб ўтди — Forbes Uzbekistan\nБрифинг якунлари: Марказий банкнинг асосий ставка қарори ва карантин давридаги ҳолат\nЎзбекистон Республикаси Марказий банкнинг асосий ставкани кўриб чиқиш бўйича навбатдан ташқари йиғилиши якунлари ва унда қабул қилинган қарор юзасидан онлайн брифинг ўтказилди. Унда Марказий банк раиси Мамаризо Нурмуротов, Молия вазири Тимур Ишметов, Бош вазир ўринбосари Жамшид Қўчқоров иштирок этиб, коронавирус пандемияси оқибатида юзага келган инқироз ва оширилган асосий ставкаларга изоҳ беришди.\nМарказий банкнинг 2020 йил 14 апрелдаги қарори билан асосий ставка 1% бандга пасайтирилиб, йиллик 15% даражасида белгиланиши ташқи ва ички талабнинг қисқариши шароитида иқтисодий фаолликнинг секинлашуви ҳисобига бўлиб, инфляция прогнозларини пасайиш томонга қайта кўриб чиқилганлиги билан изоҳланди. Иқтисодиётдаги жорий ва кутилаётган шароитларни ҳисобга олган ҳолда инфляциянинг янгиланган прогноз кўрсаткичларига асосан 2020 йил охирига инфляция 11-12,5% атрофида бўлиши кутилмоқда ва бу қуйидагилар билан изоҳланди.\n6 ой давомида кредитлар бўйича қарзлар йиғилиб қолмайди.\nМарказий банк раиси Мамаризо Нурмуротов кредитларнинг тўлов муддати узайтирилиши бўйича ҳам изоҳ бериб ўтди. Унга кўра:\n- Кредитларга берилган таътил натижасида кредитларнинг якуний тўлов муддати ҳам узайтирилади. Бунда, кредитнинг охирги муддати 2022 йил 1 январь бўлса, таътил берилиши оқибатида охирги муддати автоматик 2022 йил 1 июлгача узайтирилади.\n- Тадбиркорлар ҳамда жисмоний шахслар 1 октябрдан бошлаб, аввал қандай тўлаган бўлса, шундай тўлашда давом этишади. Шунингдек, 6 ой давомида кредитлар бўйича қарзлар йиғилиб қолмайди. Агар кредит шартномаси шартларида кредит фоизи Марказий банк қайта молиялаш ставкасига боғлаб қўйилган бўлса, автоматик равишда ўша кредитлар устамаси ҳам пасаяди.\nМолия вазири Тимур Ишметов бюджет тақчиллигига тўхталиб ўтди.\n«Янгиланган дастлабки ҳисоб-китобларга кўра, бюджет тақчиллиги йил бошидаги прогнозларга қўшимча яна 2% бандга ошиши кутилаяпти. Йил бошида ялпи бюджет тақчиллиги прогнозлари ЯИМга нисбатан 2,7% эди. Бу дастлабки прогнозлар.\nҲукумат тарозининг палласида доимо одамлар соғлиғини биринчи ўринга қўяди. Агар истиқболда қандайдир қўшимча харажатлар пайдо бўлса, улар зудлик билан қопланади, шу сабабли бюджет тақчиллиги яна ошиши эҳтимоли ҳам йўқ эмас. Лекин бундан хавотир олишга асос йўқ. Бизда етарлича фискаль буферлар бор» - таъкидлади Молия вазири.\nБарча бюджет ташкилотлари ходимларининг ойликларини бериш давом эттирилади\n«Молия вазирлиги олдида турган вазифалардан бири, барча бюджет ташкилотларининг ойлигини беришни давом эттириш. Бу ерда албатта биринчи навбатда болалар боғчаси, мактабларга эътибор қаратилади. Уларнинг ҳаммасини ёпганлигимиз учун, ўқитувчи ва тарбиячилар ойлигини ўз вақтида олишига қаратилган йўналишларда иш олиб борамиз», - деди Тимур Ишметов.\nТадбиркорларга шахсий автомашиналарини бошқариш учун енгилликлар берилади\nБу ҳақда Бош вазир ўринбосари Жамшид Қўчқоров маълум қилди.\n«Кечадан бошлаб Ўзбекистон ҳудудида юк автомобилларига бўлган чекловлар тўлиқ олиб ташланди. Энди 1-2 кунда тадбиркорларимиз кўплаб мурожаатлар билан чиқишмоқдаки, уларнинг машинаси шахсий. Шахсий машиналарга эса рухсат йўқ, фақат ташкилот автомобилларига стикер берилмоқда. Шу нуқтаи назардан, ҳозир бу бўйича ҳам 1-2 кун ичида Бош вазиримиз раҳбарликларидаги комиссиянинг қарори чиқади, буни ҳам енгиллаштирамиз», - дея таъкидлади Жамшид Қўчқоров.\nМарказий банк тижорат банкларининг тўлов муддатларини узайтириши тўғрисида ахборот берди


Роналдунинг кетгани сезилмади!\n18 июнь, 2020, 22:00\nРоналдуга кўз тегдими?\nЛа Лига президенти Хавьер Тебас машҳур ҳужумчи Криштиану Роналдунинг кетгани Испания чемпионатининг нуфузига таъсир қилмаганини таъкидлади.\n- Роналдунинг кетгани “Реал”ни қайғуга солган бўлса-да, Ла Лига мавқеига таъсир қилгани йўқ ва бу сезилмади. Биз йиллар давомида мусобақа обрўси алоҳида футболчиларга боғланиб қолмаслиги учун анча иш қилганмиз. Лекин Месси билан боғлиқ вазият бундан мустасно. Лео футбол тарихидаги энг зўр футболчилардан. Бутун фаолиятини Испанияда ўтказмоқда. Албатта, у фаолиятини якунласа, буни ҳамма ҳис қилади, - деди Тебас.\n“Реал”дан “Ювентус”га ўтган Роналду коронавирус карантинидан кейин оптимал спорт форамасига кира олмаяпти ва мухлису мутахассислар томонидан танқид қилинмоқда. Месси эса примера ўйинларида “Барселона” ғалабаларига катта ҳисса қўшмоқда.\nМесси Роналдунинг рекордини кўзлади\nРоналдуга танқид тошлари отилмоқда


«Чорсу» бозорининг бутунлай янгича қиёфаси бўйича фотолойиҳа тақдим этилди - Халқ сўзи\n10:17 20 Июнь 2018 Жамият\nТошкент шаҳри ҳокимияти «Чорсу» бозорининг ташқи кўриниши бутунлай янгиланиши бўйича лойиҳани намойиш этди. Бу ҳақда ҳокимлик ахборот хизмати хабар бермоқда.\nҲокимлик берган баёнотга кўра, ҳозирча бу тақдим этилаётган лойиҳалардан бири саналади. Ҳозирча бу Тошкент аҳолисининг фикрини ўрганиш мақсадида тақдим қилинмоқда.\n«Гўзал Тошкентнинг Чорсу бозор комплекси бутунлай янги қиёфа касб этиши кўринишида Тошкент шаҳри ҳокимияти махсус фотолойиҳа тайёрлади. Ҳамшаҳарларимиз ушбу лойиҳага қандай муносабатда бўлишлари, қизиқишлари, турли фикрлар билдиришлари, қандай хулоса қилишлари биз учун муҳим», дейилган шаҳар ҳокимияти баёнотида.


Абдурашид Иброҳимов 1857 йил 23 апрелида Тобол губерниясининг Тара уездида дунёга келган. Бошланғич маълумотини уезд яқинидаги рус овулида олгач, ота-онаси уни Қозон яқинидаги Арча тумани мадрасасига олиб боришган. Абдурашид йигирма ёшига қадар шу мадрасада ўқийди. Сўнгра дўст-ёрлари билан Ўрта Осиёга келиб, қозоқ овулларида болаларни ўқув-ёзувга ўргатиб, диний билим ва тарбия беради.\nАммо Абдурашид бу ерда кўп турмади. Мақсади билимини ошириш эди. Бир оз маблағ тўплагач, 1879 йили Истанбулга борди, ундан Мадинага йўл олди. Бу ерда тўрт йил яшаб ислом дини асосларини чуқур ўрганди, маҳаллий уламолар ва зиёратга келган ҳожилар билан танишиб, дунёқарашини кенгайтирди. 1881 йили Истамбулга қайтди. Тўрк жамиятининг пешқадам вакиллари билан, шунингдек, мадрасалар ва улардаги ўқув ушлари билан танишди. Ўқув дастурида дунёвий фанлар ҳам салмоқли ўрин эгаллагани унга кучли таъсир қилди.\n1892 йили Оренбургдаги диний бошқармада қози бўлди. Муфтий Султонов ҳаж сафарига кетганда эса, вазифасини бажарди. Аммо қозилигидан кўнгли тўлмаган Абдурашид Иброҳимов 1894 йили яна Истанбулга бориб, диний ишларни ўрганади, чор ҳокимияти шароитида яшаётган ватандошлари билан турк халқининг ижтимоий, маданий-маърифий ҳаётини таққослади. Унинг шу ҳақдаги фикр-мулоҳазалари жамланган “Чўлпон юлдузи” китоби (Истанбул, 1895), машҳур татар адиби Олимжон Иброҳимовзишича, чор ҳокимиятининг руслаштириш сиёсатига қарши кураш руҳи билан суғорилган, 1905 йил инқилоби кунларида катта акс-садо берган эди.\nАбдурашид Иброҳимов гарчанд 1896 йил Тара уездига қайтган бўлса-да, бу ерда узоқ яшамади. 1897 йили саёҳат истагида Истанбулга келади. Ундан Миср, Фаластин ва Ҳижозга ўтади. Франция, Италия, Австрия, Сербия, Болгарияга боради. Сўнгра Россиянинг жанубий чегаралари орқали Кавказда бўлади. Каспий денгизи орқали Бухорога келиб, Туркистон ва Еттисувда бўлади-да, Сибирь карвон йўли билан яна туғилган шаҳрига қайтиб боради.\nЖаҳонгашта қозининг катта дунёдан узилган кичик бир шаҳарда яшаши маҳол эди. У 1899 йили Петербургга келиб, ижтимоий-сиёсий фаолият билан шуғулланади, татар тилида биринчи газетани чиқариш ҳаракатига тушади. Рухсат ололмагач 1900-1903 йиллари “Миръот” (“Кўзгу”) деб номланган альманахни нашр этди. Йигирма иккита сони чиққан ушбу баёз ўша йиллари татар ёшларининг севимли нашрига айланиб, тарбиясига яхши хизмат қилади.\nТараққийпарвар интилишлари чор махсус хизматининг метин қояларига урилган Абдурашид Иброҳимов яна Истанбулга йўл олади. Бироқ 1904 йилда чор ҳукуматининг топшириғи билан Истанбулда ҳибсга олиниб, Одессадаги қамоқхонага келтирилади. Таниқли татар жамоат арбобини қамоққа олингани тўғрсидаги хабар Ички Россияни оралагач, жамоатчиликнинг аралашуви билан озодликка чиқиб, сиёсий фаолият билан шуғулланади: Бутунроссия мусулмонларининг қурултойларини ўтказиш ва Бутунроссия мусулмонлари иттифоқи фирқасини тузиш ташаббускорларидан бири бўлади.\nБиринчи рус инқилобидан кейин, яъни 1905-1907 йиллари Абдурашид Иброҳимов Петербургда татар тилида “Улфат” газетаси, араб тилида “Ат-Тилмиз” журналини чиқаришга эришади. Газета тўрт минг нусхада нашр этилиб, татар ўқувчилари орасида катта шуҳрат қозонган бўлса ҳам, узоқ яшамади. Чор ҳокимияти дастлаб газета, сўнгра журнал нашрини тўхтатиб қўйди. Шундан кейин Абдурашид Иброҳимов “Улфат” ўрнига “Нажот” номи билан мажмуа чоп эта бошлади. Аммо бир-икки сони чиққанидан кейин мажмуа ҳам ёпиб қўйилди.\nАбдурашид Иброҳимов шу йилларда Россия ҳудудларида яшаган мусулмон халқларнинг миллий манфаатларига доир сиёсий-ижтимоий қарашлари ифодаланган “Демократия” деган китобини нашр эттиради.\nРоссияда тазйиқ ва таҳдиднинг кучайиши унинг 1907 йили яна сайёҳлик таёғини қўлга олишга мажбур этади. Абдурашид қози (уни татарлар шундай атайдилар) Шарқий Туркистон, Бухоро, Самрқанд, Еттисувда бўлади. 1908 йилда оиласининг Қозонда қолдириб, сафарини давом эттиради. У йўлда кўрган-кечирганлари асосида “Исломият дунёси” ва “Давр-олам” саёҳатномаларини ёзади. Бу асарлар айни вақтда “Баёнил ҳақ” (Қозон) ва “Сироти мустақим” (Истанбул) газеталарида босилиб, турк дунёси бўйлаб тарқалади.\nУ шу йилларда Японияга бориб, тонготар мамлакатда олти-етти ой яшайди. Шаҳзода Ито, нуфузли япон амалдорлари ва жамоат арбоблари билан мулоқотда бўлиб, ислом дини тўғрисида маърузалар ўқийди. 1909 йили Токиода “Азия гекай” деган Ислом тижорат жамиятини ташкил қилади. Ислом динига ўтиб, Абубакр исмини олган япон дипломати Оҳарани унга раис этиб тайинлайди. Абдурашид қози мазкур жамият фаоллари ёрдамида японлар ўртасида Ислом динининг кенг тарқала бошлашига эришади.\n1911 йили Италия Шимолий Африкадаги Туркияга қарашли ерларни забт этиш учун усмонлилар мамлакатига қарши уруш бошлайди. Туркияни Ислом оламининг маркази деб билган ва қадрлаган Абдурашид Иброҳимов Триполи шаҳрига яширин равишда бориб, курашаётган мусулмонларга ёрдам бериш чораларини ахтаради. Биринчи жаҳон уруши йилларида эса Усмонли салтанати аъзоси бўлган австро-герман иттифоқи манфаатларини ҳимоя қилувчи тадбирларда иштирок этади.\nАбдурашид қози 10-йилларнинг бошларида Туркистон ўлкасига қилган сафари вақтида Абубакр (Оҳара)ни ҳам олиб келган. Туркистон шаҳри полиция приставининг 1912 йил 4 июнда Чимкент уезди бошлиғига йўллаган хатида бу ҳақда, шунингдек, Абдурашид Иброҳимовнинг Туркистон ўлкасида бўлишига доир қимматли маълумотлар мавжуд.\n“Чимкент уезди бошлиғи жанобларига\n...Шуни маълум қиламанки, агентура маълумотларига қараганда, бундан тахминан икки йил аввал ўзини Абдул Рашид афанди деб атаган бир татар келди; туркистонлик савдогар сарт Тошмуҳаммад Юсуфбоев ва туркистонлик савдогар сарт Носир Миртолиповнинг (Миржалилов бўлиши керак – Н.К) уйларида яшади. Миржалилов билан бирга шаҳар кезиб, туркистонлик савдогарлар ва шаҳарнинг бадавлат аҳолиси билан учрашди. Туркистонлик савдогар Анорбой Сўфибоевнинг уйида меҳмон бўлди. Бир неча кундан кейин Тошкентдан чиқиб, Андижон, Қўқон ва Бухорога борди. Бир ўғли борлигини ва унинг Японияда яшаётганини айтди. Ўзи хусусида сўзлаб, Петербургда фармонли мулла бўлганини гапирди. Иброҳимовнинг сурати билан сарт Ҳамро Хўжа ўртасида ҳеч қандай ўхшашлик йўқ, араб Абубакр тўғрисида эса ҳеч қандай маълумотга эга эмасмиз... Кейинги маълумотлар тўпланиб борилади ва қўшимча тақдим қилинади.\nТуркистон ш. Полиция пристави, штабс-капитан Краинский”.\nАбдурашид Иброҳимов 1910-1912 йилларгача ҳам туркистонлик зиёлилар билан учрашиб улкадаги воқеалардан маълум даражада хабардор бўлиб турган. 1908 йили Аҳмаджон Бектемиров муҳаррирлигида Тошкентда нашр этилган “Осиё” газетасининг илк сонида Абдурашид қозининг қутлови, мақоласи босилган.\nАбдурашид Иброҳимов 1917 йил феврал инқилобидан кейин Россия ҳудудларида яшовчи мусулмон халқлар ҳаётида жиддий ўзгаришлар рўй беради, уларнинг ижтимоий ва сиёсий ҳуқуқлари тикланади, деган эзгу умид билан яшади. Аммо совет ҳокимиятининг бу борада Чор ҳокимиятидан заррача фарқ қилмаётганини кўрган қози 1922 йилда Петроградни тарк этиб, 1933 йилда Японияга бош олиб кетгунига қадар асосан Истанбулда яшади. Сўнгра Ислом тижорат жамияти фаолиятини жонлантириш мақсадида Ҳиндистон, Малайзия ва Индонезия мамлакатларида бўлди. 1937 йилда эса Токио жоме масжиди қуриб битказилгач, вафот этгунига қадар (1944 йил) шу масжидда имом-хатиб бўлиб хизмат қилди. Унинг саъй-ҳаракати билан Ислом 1939 йили Японияда расмий равишда эътироф этилган.\nMore in this category: « Ҳасанали Аҳмадёров Шайх Қутбиддин Ургутий »


Жомбойда 14 нафар ногиронлиги бўлган шахсларга уй-жой олиш учун имтиёз берилди - zarnews.uz\nЖомбойда 14 нафар ногиронлиги бўлган шахсларга уй-жой олиш учун имтиёз берилди\nЖомбой туманида 3 декабрь - Халқаро ногиронлар куни олдидан байрам тадбири ўтказилди.\nБугун туманда 2500 га яқин ногиронлиги бўлган шахслар истиқомат қилади. Жорий йилда уларнинг 14 нафарига имтиёзли уй-жой учун бошланғич тўловлар ўтказиб берилган. Юзга яқин ногиронлик аравачаси, эшитиш мосламаси, ҳасса-таёқ каби реабилитация воситалари ажратилган.\nТадбирда туман ҳокими ҳамда сектор раҳбарлари иштирок этиб, меҳмонларни яқинлашиб келаётган Конституция қабул қилинган кун муносабати билан табриклади. Туман ҳокимлиги совғалари ўз эгаларига топширилди.\nМаданият бўлими хонандалари ижро этган дилтортар тароналар байрамга ўзгача шукуҳ бағишлади.\n– Инсон борки, меҳрга, эътиборга эҳтиёж сезади, – дейди Р.Оқбўтаева. – Кимнингдир кўнглини кўтариш, ҳолидан хабар олиш асл инсонийликдан. Инсон қадри баланд бўлган юртимиз фаровонлигига кўз тегмасин!\nКуннинг иккинчи ярмида мутасаддилар хасталикка чалинган фуқаролар хонадонига бориб, уларга байрам совғалари топширилди.\nТеглар: Халқаро ногиронлар куни


Қамчиқ довонида кучли ёғингарчилик: тоғ ён бағирларида қор баландлиги 1,5 метрга етди | Qalampir.uz\nҚамчиқ довонида кучли ёғингарчилик: тоғ ён бағирларида қор баландлиги 1,5 метрга етди\nЖамият\t24 Февраль 14:07 5963\nАйни пайтда А-373 автомобиль йўлининг “Қамчиқ” довонида кучли қор ёғмоқда. Бу ҳақда “Қамчиқавтойўл” ихтисослаштирилган йўллардан фойдаланиш унитар корхонаси хабар берди.\nЎзбекистон Республикаси Вазирлар Маҳкамаси ҳузуридаги Гидрометеорология хизмати марказининг маълумотида февралнинг охирги ва март ойининг дастлабки кунларида республикамизда ҳаво ҳарорати кескин пасайиб, ёғингарчиликлар бўлиши айтиб ўтилганди. Бундай об-ҳаво А-373 “Тошкент – Ўш” автомобиль йўлининг “Қамчиқ” довони ҳудудида ҳам автотранспорт воситаларининг ҳаракатланишига ўз таъсирини ўтказмасдан қолмайди.\nХусусан, кеча довонда қор ёғиши бошланган. Айни вақтда Қамчиқда кучли қор ёғмоқда. Қор қалин ёғаётгани учун йўлнинг кўриниши 100-50 метргача қисқарган. Ҳаво ҳарорати 6 даража совуқ. Қор қалинлиги йўл атрофида 40 сентиметрга, тоғ ён бағирларида эса 1,5 метрга етган. Мазкур ҳолат довон йўлларида автомашиналарнинг эркин ҳаракатланишига ноқулайликлар туғдиряпти.\nМаълум қилинишича, “Қамчиқавтойўл” ихтисослаштирилган йўллардан фойдаланиш унитар корхонаси томонидан довон йўллари қор ва музламадан мунтазам равишда тозаланмоқда. Йўлларни қордан тозалашга қарийб 120 та техника сафарбар қилинган. Айни вақтда довон йўллари пешма-пеш тозаланиб, транспорт воситаларининг узлуксиз ва хавф-хатарсиз ҳаракати таъминланяпти.\n“Қамчиқавтойўл” ихтисослаштирилган йўллардан фойдаланиш унитар корхонаси транспорт ҳодисалари билан боғлиқ фавқулодда вазиятларнинг олдини олиш мақсадида, довондан ўтиш учун йўлга чиққан ҳайдовчилардан автомобилларнинг техник ҳолатини эътиборга олиш, довон орқали етарли даражада ёқилғи-мойлаш маҳсулотлари билан ҳаракатланиш, шиналарнинг мустаҳкамлигини кўздан кечириш ва ҳушёрликни янада оширишни сўраган.\nШунингдек, “Қамчиқ” довонидаги бундай қорли об-ҳаво эртага 25 февралда ҳам давом этиши мумкин.\n30 Ноябрь 10:55 65715\n02 Декабрь 14:45 49170\n30 Ноябрь 19:09 34387\n02 Декабрь 20:14 33334


Наманганда келгуси йилда асосий эътибор таълим ва тиббиётга қаратилади - Bugun.uz\nНаманганда келгуси йилда асосий эътибор таълим ва тиббиётга қаратилади\n15:25 | 21-12-2021\nНаманганда 2021 йилда асосий эътибор таълим ва тиббиёт соҳасига йўналтирилади. Бу ҳақда Шавкат Абдураззоқов Халқ депутатлари вилоят кенгашининг навбатдаги 27-сессиясида маълум қилди.\nТаъкидланишича, вилоятда жами 771 та мактаб мавжуд бўлса, уларнинг 128 тасида спот зали мавжуд эмас. Шунингдек, олий таълимга қамраб олиш даражаси ҳам (26,9 фоиз) паст кўрсатгичда.(республикада бу кўрсаткич 28 фоиз).\nШу билан бирга, 2022 йилда мактабгача таълим ёшидаги болалар қамровини 82 фоизга етказиш мақсадида 3 та янги давлат, 4 та хусусий, 2 та давлат-хусусий шериклик, 258 та оилавий боғчалар ташкил этилиши айтилган. 11 та давлат мактабгача таълим ташкилотлари реконструкция қилинади. Вилоятнинг чекка ҳудудларидаги 58 та маҳаллада 2570 ўринга эга 81 та МТТлари ташкил этилади.\nҲудудларда мактабларни моддий-техник базасини ривожлантириш мақсадида 6 та янги мактаб қурилади, 15 та мактаб реконструкция ва капитал таъмирланади. Шунингдек, 115 та мактаб 1840 дона замонавий компьютер техникалари билан таъминланади. Вилоятда 3 та математика ва физика, 4 та кимё ва биология, 3 та информатика фанларини чуқурлаштириб ўқитишга ихтисослаштирилган мактаблар ташкил этилади.\nҚолаверса, спорт заллари мавжуд бўлмаган 21 та мактабларга замонавий спорт заллар билан таъминланади. Олий таълим тизимида вилоятда келгусида 10 та олий таълим муассасалари ташкил этилади.\nАввалроқ Ўзбекистон халқ таълими тизимида 11 ойда 27,5 млрд сўмлик ўғирлик ва камомад аниқлангани хабар қилинганди.


Бу - терма жамоа, клуб эмас ёхуд навбатдаги бош мураббий ким бўлади? - Zamin.uz\nЎзбекистон миллий терма жамоасининг Саудия Арабистонидан учраган йирик ҳисобдаги мағлубияти барчамизнинг кайфиятимизга таъсир қилди. Хўш, айб кимда, хато қаерда ўтди, буёғига нима қилиш керак. Биз бу борада тажрибали экспертларимизни фикрига қулоқ тутдик.\nАзиз Ибрагимов - Биринчи ўринда таркиб ва футболчиларнинг жойлашуви нотўғри танланди. Ҳар бир футболчи ўз позициясига қўйилиши керак эди, деб ўйлайман. Масалан Жалолиддин Машариповнинг асосий устун томони қанотдан ёриб кириш. Дейлик кеча Одил Аҳмедов ҳимояга қўйилди. Унинг жойини кўпчилик билади, ўртада. Марказда ўйинни бошқара олади. Ёки Вагиз Галиулинни олайлик. Олег Зотеев вақтида ярим ҳимоячи сифатида ўйнаган бўлиши мумкин.\nАммо ҳозирда қанот ҳимоячиси сифатида тўп тепмоқда. Оддий мисол велосипед хайдаб туриб, бирданига самакатга ўтсангиз қандай бўлади? Қийналасиз. Футболчи ҳам шундай. Саудия Арабистони терма жамоасининг футболчиларини қаранг, ўзига ишонч билан жуда хотиржам ўйнади. Индивидуал маҳорат ҳисобига ҳимоямизни осонликча ёриб ўтди.\nБу - Ўзбекистон миллий терма жамоаси, миллатнинг юзи. Терма жамоадаги футболчилар профессионал. Аввало футболчи ўзини ўзи руҳий томондан ўйинга тайёрлаши керак. Мураббийнинг имзоси эса футболчиларни жойлашуви ва тактикасида билинади. Терма жамоа клуб эмас. Ўйнамаётган футболчини бирданига туширсангиз у ўз ўйинини кўрсата олмайди. Битта ўйинга бошқасини, иккинчи ўйинга бошқасини тушириш чизиқлар ўртасидаги боғламларни йўқолишига олиб келади. Чунки формадаги, формада бўлмаган футболчи бор. Мен бу билан ҳеч кимни айбламоқчи эмасман. Шунчаки жонимиз ачиганидан гапирамиз.\nМен аввал ҳам бу борада фикримни айтганман. Терма жамоага мос номзод - Рўзиқул Бердиев. "Насаф"да қандай ҳолат бўлишидан қатъий назар барқарор ишлаб келмоқда. Шунингдек Тимур Кападзе "Олимпик" билан Про лигада дебют қилаётганига қарамасдан жуда яхши натижа қайд этмоқда.\nЎйинни бошидан тўпни рақиб назорат қилди. Бундай паллада ҳимояда жипслашиш муҳим. Агарда биринчи бўлим 0:0 ҳисобида тугаганида, иккинчи бўлимга йигитлар бошқача кайфият билан чиқарди.\nКамолиддин Мурзоев - Бошланғич таркиб нафақат мени, балки кўпчилик учун кутилмаган кўриниш олди. Натижа барчасини айтиб турибди. Футболчилар ўз ўрнида ўйнай олмаганидан ўзларини жуда ёмон ҳис қилишди. Ўйин тўлиқлигича рақибга бой берилди. Терма жамоанинг кейинги мақсад ва вазифаларидан келиб чиқиб янги мураббий номзодлари ва уларнинг дастури билан танишиб чиқиш керак. Бизда мураббийлар билан эмас, уларнинг дастури билан боғлиқ муаммо бор. Буни назорат қилувчи орган мавжуд эмас. Мураббийлар тайёрлашни тизимли бошқаруви ва унинг устидан назорат ўрнатилиши керак.\nЯнгиликлар » Спорт » Бу - терма жамоа, клуб эмас ёхуд навбатдаги бош мураббий ким бўлади?


«Асака» банки Самарқандда пресс-тур ўтказди\nАкционерлик тижорат «Асака» банки 30 январь куни Самарқанд шаҳрида пресс-тур ўтказди. Унда кўплаб ОАВ вакиллари, интернет сайтлар, телевидение ва радиоканаллар мухбирлари қатнашди.\n«Асака» банки ўтказган пресс-тур тонг саҳарда Тошкент халқаро аэропортидан бошланди. Иштирокчилар самолётда Самарқандга етиб келишди. Кўҳна шаҳарда уларга самарқандлик ОАВ вакиллари ҳам қўшилишди. Пресс-тур иштирокчилари учун илк манзил гилам ишлаб чиқариш бўйича мамлакатда етакчи ҳисобланган SAG (Sam Antep Gilam) корхонаси бўлди. Йилига 14 миллион АҚШ доллари миқдорида маҳсулот экспорт қиладиган мамлакатдаги йирик корхоналардан бўлган SAG айнан «Асака» банкининг мижози ҳисобланади. Минг нафардан кўпроқ ўзбекистонликларни иш билан таъминлаган SAGнинг йиллик маҳсулот ҳажми 240 миллиард сўмни ташкил қилади. 2000 йилдан буён фаолият юритаётган ва бугун «Асака» банкининг ишончли мижозларидан бирига айланган SAG гиламлари Германия, Франция, Швейцария, Италия, Бельгия, Нидерландия каби ривожланган давлатларда сотилмоқда.\nSAG қошидаги яна бир корхона «Tuft and Grass» ҳам «Асака» банки билан ҳамкорликни йўлга қўйган. «Tuft and Grass» «Асака» банкининг 1,9 миллион евро миқдоридаги маблағлари эвазига фаолиятини ривожлантирган. 2017 йилда фаолиятини бошлаган бу корхона 15 турдан ортиқ сунъий чим ва ковролин ишлаб чиқаради. Корхона маҳсулотлари ички бозорда сотиш билан бирга Англия, Бельгия, Гвейцария, Германия, Туркия каби ривожланган мамлакатларга экспорт қилинади. 335 нафар ишчи меҳнат қиладиган «Tuft and Grass» йилига 26 миллиард сўмлик маҳсуот ишлаб чиқаради.\nСамарқанддаги яна бир машҳур корхона «Samarkand Euro Asia Textile» МЧЖ ҳам «Асака» банкининг ишончли ҳамкорларидан бири. Бу корхона «Асака» банкининг 39,7 миллиард сўмлик маблағлари эвазига бизнесини йўлга қўйган.\nСамарқанддаги «Тонг» МЧЖ ҳақида ҳам шаҳарликлар яхши билишади. Айниқса силлиқ муқовали нашрларни сифатли чоп этиши билан танилган «Тонг» МЧЖ «Асака» банкининг узоқ йиллик мижози бўлиб банкнинг 1 миллион 824 минг евро маблағи эвазига фаолиятини ривожлантирган. Бу корхонанинг маҳсулотлари Россия, Қозоғистон ва Тожикистонга экспорт қилинади.\n«Асака» банки томонидан бундай пресс-турларни республиканинг бошқа ҳудудларига ҳам ташкиллаштириш режалаштирилмоқда.\n«Асака» банк – Сизнинг бизнес фаолиятингиздаги ишончли ҳамкорингиз!